title: Salawat Julajev

text: Salawat Julajev syntyi kunnanvanhimman perheeseen nykyisen Baškortostanin Salawatin piirin Tekejevon kylässä. Hänen isänsä Julai Aznalin oli osallistunut baškiirien kapinaan vuosina 1735–1740. Lokakuussa 1773 Salawat kutsuttiin taistelemaan hallituksen puolella Pugatšovia vastaan, mutta Sterlitamakin sotajoukon kanssa hän siirtyi Orenburgia piirittäneiden kapinallisten puolelle. Pugatšov antoi Salawatille everstin arvon. Baškiriassa hän keräsi 10 000 miehen armeijan, joka taisteli menestyksekkäästi Krasnoufimskin ja Kungurin seuduilla. Touko–kesäkuussa Salawat toimi yhdessä Pugatšovin joukkojen kanssa osoittautuen taitavaksi sotapäälliköksi. Hän jatkoi kapinaa vielä Pugatšovin vangitsemisen jälkeen, mutta marraskuussa 1774 jäi vangiksi Medjašin kylän luona. Salawat vietiin ensin Ufaan ja sitten Moskovaan, jossa hänet isänsä kanssa tuomittiin vuonna 1775 raipparangaistukseen ja ikuiseen pakkotyöhön Rogervikin (nykyisen Paldiskin) linnoitukseen.


title: Salawat Julajev

text: Salawatin runot kehottavat kansaa taisteluun riistäjiä vastaan, ylistävät kotiseudun kauneutta ja romanttista rakkautta. Hänen teoksensa ovat säilyneet suullisena kansanperinteenä.


title: Salawat Julajev

text: Salawat Julajevin mukaan on nimetty Salavatin kaupunki Baškortostanissa. Tasavallan kirjallisuuden ja taiteen valtionpalkinto kantaa hänen nimeään. Hän on suosittu kirjallisuuden ja kuvataiteen aihe. Hänen hahmonsa esiintyy myös Baškortostanin vaakunassa.


title: Denis Platonov

text: Denis Aleksandrovitš Platonov (, s. 6. marraskuuta 1981 Saratov, Venäjän SFNT, Neuvostoliitto) venäläinen jääkiekkoilija. Platonov edustaa KHL-seura Metallurg Magnitogorskia.


title: Denis Platonov

text: Platonovin ura alkoi Kristall Saratovissa Venäjän toiseksi korkeimmalla sarjatasolla Vysšaja Ligassa vuonna 1999. Nashville Predators varasi Denis Platonovin vuoden varaustilaisuudessa kolmannella kierroksella, vuorolla 75. Vuonna 2002 Platanov siirtyi Venäjän superliigaan Ak Bars Kazaniin. Platonovilla on kolme AHL-ottelua Milwaukee Admiralsista vuodelta 2003, muuten kausi kului Kazanissa.


title: Denis Platonov

text: Kesken kauden 2004–2005 Platonov siirtyi Kazanista Neftehimik Nižnekamskiin. Kaudeksi 2005–2006 Platonov siirtyi Metallurg Magnitogorskiin, jossa hän oli voittamassa niin Venäjän mestaruutta vuonna 2007 kuin Euroopan seurajoukkueiden mestaruutta vuonna 2008. Kaudeksi 2011–2012 Platonov siirtyi Avangard Omskiin, josta hän vaihtoi kuitenkin kesken kauden saman sarjan Salavat Julajev Ufaan.


title: Denis Platonov

text: Syksyllä 2012 Platonov palasi Magnitogorskiin.


title: Ready at Dawn

text: Ready at Dawn on yhdysvaltalainen videopelien valmistaja, jonka kotipaikka on Irvine Kaliforniassa. Yhtiö on perustettu 2003.


title: Shenae Grimes

text: Shenae Sonya Grimes (s. 24. lokakuuta 1989 Toronto, Ontario) on kanadalainen näyttelijä. Hän on tunnettu parhaiten roolistaan Annie Wilsonina nuorten sarjassa "90210". Grimes sai huomiota ensimmäistä kertaa kotimaassaan näytellessään vierailevana näyttelijänä sarjassa "Naturally, Sadie". Hän on isänsä puolelta irlantilainen ja äitinsä puolelta italialainen.


title: Shenae Grimes

text: Grimesin uran alkutaipaleelta tunnetaan parhaiten hänen roolisuorituksensa Teressa Greenina, pahoin järkyttyneenä tyttönä sarjassa "Coronation Street".


title: Shenae Grimes

text: Vuonna 2006 Grimes sai pääroolin nuorten sarjassa "". Vuonna 2008 hänet valittiin päärooliin Annie Wilsoniksi nuorten sarjaan "90210". Samana vuonna hän näytteli Ashley Tisdalen rinnalla sivuroolissa elokuvassa "Picture This", ja JoJon rinnalla elokuvassa "True Confessions of a Hollywood Starlet".


title: Shenae Grimes

text: Grimes palasi "Degrassin" 8. tuotantokaudelle, mutta hänen roolinsa on vieraileva "90210"-sarjan kiireistä johtuen.


title: Hupputasku

text: Hupputasku ("Oenanthe monacha") on isokokoinen kivitaskun sukulainen.


title: Hupputasku

text: Linnun pituus on noin 17,5 cm, siipien kärkiväli 29,5–30,5 cm ja paino 18–23 g. Hupputasku on selvästi suurempi kuin kivitasku. Juhlapukuisen koiraan höyhenpuku on kaksivärinen: selkä, siivet, pyrstön keskiosa, rinta, kurkku, leuka ja kyljet ovat mustat, muut osat valkoisia. Naaras alapuolelta vaalean kermanvärinen, siivet tummanruskeat, selkä ja pää hiekanruskeat, yläperä valkoinen ja vaaleassa pyrstössä on tumma kärki ja keskusta.


title: Hupputasku

text: Hupputasku elää Afrikan koilliskolkassa Egyptissä, Sudanissa ja Djiboutissa, sekä Aasian puolella Lähi-idässä, Arabian niemimaalla ja paikoin Pakistaniin ja Intian länsilaidalle asti. Kaikkialla sen esiintymisessä on laajoja aukkoja. Laji on paikkalintu, eikä sitä ei ole tavattu Suomessa.


title: Hupputasku

text: Hupputaskun elinympäristöä ovat kuivat ja kuumat rotkot, laaksot ja kalliot. Paikoin se elää ihmisasutuksen seuralaisena aavikoiden kylissä ja kaupungeissa.


title: Hupputasku

text: Hupputaskun reviiri on suuri ja se puolustaa sitä muita hyönteissyöjälintuja vastaan. Pesintä tunnetaan varsin huonosti. Yksi pesä sijaitsi töyräässä syvällä onkalossa, toisinaan se on rakennuksen kolossa.


title: Hupputasku

text: Laji on pääasiassa hyönteissyöjä, jolle kelpaavat myös muut selkärangattomat ja vähäisessä määrin siemenet.


title: Bernard Laidebeur

text: Bernard Laidebeur (11. heinäkuuta 1942 Pariisi, Ranska – 1991) oli ranskalainen pikajuoksija ja olympiamitalisti.


title: Bernard Laidebeur

text: Laidebeur saavutti 4 × 100 metrin viestijuoksussa pronssia Tokion 1964 olympialaisissa ajalla 39,3 s. Lisäksi hän karsiutui 100 metrin juoksun puolivälierissä ajalla 10,5 s. Hän kuului Ranskan pikaviestijoukkueeseen, joka juoksi kotimaassaan kesällä 1964 Euroopan ennätykset 39,3 ja 39,2 s. Hän voitti 100 metrillä Ranskan mestaruuden vuonna 1964.


title: Ainavihanta

text: Ainavihanta (myös "ikivihreä" tai "ainavihreä") tarkoittaa kasvitieteessä kasvia, jolla on lehtiä ympäri vuoden. Ainavihantien kasvien vastakohtana ovat kesävihannat kasvit.


title: Ainavihanta

text: Ainavihantia kasveja ovat muun muassa useimmat trooppisten sademetsien kasvit, jotka uusivat lehtiään vähitellen ympäri vuoden, sekä viileämmässä ilmastossa monet havupuut. Havupuiden lehdet eli neulaset ovat sopeutuneet kestämään osan ajan vuodesta epäedullisia jaksoja, koska ne ovat pienipinta-alaisia ja pihkaisia. Puut hyötyvät siitä siten, että niillä ei mene aikaa eikä energiaa neulasten kasvattamiseen joka vuosi, vaan ne pääsevät yhteyttämään varhain keväällä heti roudan sulamisen jälkeen.


title: Deltat

text: Deltat on Olarin Voimistelijoiden voimistelujoukkue, joka voitti joukkuevoimistelun maailmanmestaruuden vuosina 2008 ja 2009.


title: Deltat

text: Deltat-joukkueen voimistelijat vuoden 2009 MM-joukkueessa olivat Venla Haverinen, Ida Henritius, Elina Ikonen, Anni Lehtonen, Eeva-Leena Niemelä, Outi Saari, Iida Taari, Mila Tanttu ja Johanna Vikkula. Joukkuetta on vuodesta 2004 valmentanut Anneli Laine-Näätänen ja koreografina toimii Antton Laine.


title: Deltat

text: Deltat voitti vuonna 2008 joukkuevoimistelun naisten maailmanmestaruuden sekä syksyllä 2007 ja keväällä 2008 naisten SM-kultaa. Vuonna 2005 Deltat voitti joukkuevoimistelun junioreiden MM-kultaa. Maailmancupin kilpailuissa joukkueen kokonaissijoitus oli viides vuonna 2006 ja kolmas vuonna 2007. Vuonna 2008 Deltat voitti kaksi maailmancupin osakilpailua sekä kokonaiskilpailun. 2009 Deltat saavuttivat maailmanmestaruuden lisäksi maailmancupin kakkostilan. Vuonna 2009 Deltat eivät hävinneet yhtään kilpailua.


title: Deltat

text: Saavutuksia vuodelta 2007:Saavutuksia vuodelta 2008:


title: Paul Genevay

text: Paul Genevay (s. 21. tammikuuta 1939 La Côte-St-André, Isère, Ranska) on entinen ranskalainen pikajuoksija ja olympiamitalisti.


title: Paul Genevay

text: Genevay saavutti 4 × 100 metrin viestijuoksussa pronssia Tokion 1964 olympialaisissa ajalla 39,3 s. Lisäksi hän karsiutui 200 metrin juoksun välierissä ajalla 20,9 s. Neljä vuotta aiemmin Rooman 1960 olympialaisissa hän myös karsiutui 200 metrin välierissä ajalla 21,0 s ja kuului viestijoukkueeseen, joka hylättiin alkuerissä. Belgradin EM-kilpailuissa 1962 hän karsiutui 200 metrin neljännesvälierissä ajalla 21,7 s; alkuerissä hän oli juossut ajan 21,1 s.


title: Paul Genevay

text: Genevay kuului Ranskan pikaviestijoukkueeseen, joka juoksi Annecyssa heinäkuussa 1964 Euroopan ennätyksen 39,2 s. Vuonna 1961 hän teki harvemmin juostussa 4 × 200 metrin viestissä Euroopan ennätyksen 1.23,9. Hän voitti 200 metrillä Ranskan mestaruuden vuonna 1960.


title: Histoni H2A

text:
Histoni H2A on yksi nukleosomin kahdeksasta osaproteiinista.
Nukleosomi osa kromosomin DNA:n pakkausmekanismia.
Sen aminohapposarjan pituus on noin 119–125. Eri lajien H2A:t eroavat toisistaan jonkin verran, ja samalla lajilla on myös erilaisia histoni H2A:n alatyyppejä.


title: Histoni H2A

text: Histoni H4 on ihmisen geeneissä H2AFB1, H2AFB2, H2AFB3, H2AFJ, H2AFV, H2AFX, H2AFY, H2AFY2 ja H2AFZ.


title: Laajalahden koulu

text: Laajalahden koulu on Espoon Laajalahdessa sijaitseva alakoulu. Koulu perustettiin 1950-luvulla. Peruskoulu-uudistuksen yhteydessä vuonna 1977 Laajalahden kansakoulu muutettiin peruskoulun ala-asteeksi. Koulussa on luokat 1-6 ja erityisluokkia.


title: Laajalahden koulu

text: Suomen entinen pääministeri Matti Vanhanen kävi Laajalahden kansakoulua kaksi ensimmäistä luokkaa.


title: Krasnoufimsk

text: Krasnoufimsk () on kaupunki Sverdlovskin alueella Venäjällä. Se sijaitsee Ufajoen varrella 224 kilometriä Jekaterinburgista länteen. Kaupunki on Krasnoufimskin piirin keskus. Sen kautta kulkee Kazanin ja Jekaterinburgin välinen rautatie (Krasnoufimskin asema). Asukkaita on 40 900 henkeä (vuonna 2007).


title: Krasnoufimsk

text: Vuonna 1736 paikalle rakennettiin linnoitus, jota Jemeljan Pugatšovin joukot piirittivät vuonna 1774 liikkuessaan kohti Kazania. Vuonna 1781 perustettiin Permin lääniin kuulunut Krasnoufimskin kaupunki. Nykyään se on maatalousalueen keskus, jossa on mm. puunjalostus-, elintarvike- ja rakennustarviketeollisuutta.


title: Jessica Stroup

text: Jessica Stroup (s. 23. lokakuuta 1986 Anderson, Etelä-Carolina, Yhdysvallat) on yhdysvaltalainen näyttelijä ja malli. Hänet tunnetaan parhaiten roolistaan Erin Silverina nuortensarjassa "90210".


title: Jessica Stroup

text: Stroup syntyi 23. lokakuuta 1986 Etelä-Carolinassa, mutta kasvoi Charlottessa, Pohjois-Carolinassa. Hänen äitinsä, entinen Miss Pohjois-Carolina, toivoi, että Jessicasta tulisi malli. Hänellä on myös isoveli nimeltään Dave Stroup.


title: Jessica Stroup

text: Stroup valmistui Providence High Schoolista 2004. Kun Stroup oli 17-vuotias, hän sai stipendin Georgian yliopistoon, mutta hylkäsi sen näyttelijäuratoiveiden takia. Stroup muuttikin pian työn perässä Los Angelesiin, missä hän asuu nykyään. Hän seurusteli "90210"-sarjan kollegansa Dustin Milliganin kanssa. Stroupin ystäväpiiriin kuuluvat muun muassa Torrey DeVitto ja Brittany Snow.


title: Jessica Stroup

text: Stroupin malliura alkoi 15-vuotiaana ja näyttelijänura 18-vuotiaana. Malliuransa aikana hän kiinnostui näyttelemisestä. Hänen ensimmäinen työnsä oli vieraileva rooli Nickelodeonin nuortensarjassa "Unfabulous".


title: Jessica Stroup

text: Vuonna 2005 Stroup debytoi sivuroolissa CBS:n televisioelokuvassa "Vampire Bats", jonka pääosaa näytteli Lucy Lawless. Kaksi vuotta myöhemmin hän sai pienen roolin elokuvasta "Luuseriopisto" ja oli ensimmäistä kertaa päärooleissa elokuvassa "The Hills Have Eyes 2".


title: Jessica Stroup

text: Vuonna 2008 Stroup sai todellisen läpimurtoroolinsa nuortensarjassa "90210". Samana vuonna hän näytteli ystävänsä Brittany Snow’n rinnalla elokuvassa "Prom Night". Stroup on vieraillut monissa televisiosarjoissa, kuten "Greyn anatomia", "October Road", "Reaper" ja "True Blood", sekä esiintynyt lukuisissa televisiomainoksissa.


title: Jessica Stroup

text: Vuonna 2009 Stroup nähtiin muun muassa elokuvassa "Homecoming", jonka pääosaa esittää Mischa Barton.


title: Julkvisti

text: Julkvisti oli vuonna 2002 Subtv:llä pyörinyt visailu. Ohjelman juontajana toimi Lauri Salovaara ja yhtenä vakiojäsenenä Pizza Pekkarinen.


title: Julkvisti

text: Visassa mitattiin kilpailijoiden tiedot julkkiksista. Kysymyksiä tehtiin niin avioliitoista, eroista, tappeluista, rikoksista, tuomioista, juoruista, lapsista, kuin oikeustaisteluistakin.


title: Augustinus Canterburylainen

text: Augustinus Canterburylainen (, k. 604 oli benediktiinimunkki, joka vihittiin vuonna 597 ensimmäiseksi Canterburyn arkkipiispaksi. Häntä pidetään Englannin kirkon perustajana.


title: Augustinus Canterburylainen

text: Paavi Gregorius I lähetti hänet Britteinsaarille julistamaan kristinuskoa. Ensimmäiseksi kohteeksi valittiin Kentin kuningaskunnan kuningas Ethelbert, koska Kent sijaitsi lähimpänä Gallian kristillisiä kuningaskuntia, joista hänen vaimonsa, kuningas Karibert I:n tytär Bertha, oli kotoisin. Augustinus perusti Englannin arkkipiispanistuimen Canterburyyn ja Lontoon sekä Rochesterin piispan virat.


title: Augustinus Canterburylainen

text: Augustinus kuoli vuonna 604 ja julistettiin pian pyhimykseksi.


title: Happy Tree Friends: False Alarm

text: Happy Tree Friends: False Alarm on vuonna 2008 julkaistu videopeli Xbox 360:lle ja PC:lle. Tämä videopeli perustuu animaatiosarjaan Happy Tree Friends. Tämän pelin kehittäjä on Stainless Games ja julkaisija Sega.


title: Aleksei Mihnov

text: Aleksei Pavlovitš Mihnov (, , s. 31. elokuuta 1982 Kiova, Ukrainan SNT, NL) on venäläinen jääkiekkoilija. Hänellä on myös Ukrainan kansallisuus. Mihnov edustaa KHL-seura Avtomobilist Jekaterinburgia. Mihnov on Edmonton Oilersin ensimmäisen kierroksen vuodelta .


title: Aleksei Mihnov

text: Mihnovin ura alkoi Venäjän toiseksi korkeimmalla sarjatasolla Vysšaja Ligassa HK Tverissä vuonna 2000, kauden aikana hän pelasi myös 4 ottelua TsSKA Moskovassa. Seuraava kausi kului HK Dynamo Moskovassa. Ensimmäinen kokonainen kausi Venäjän mestaruussarjassa oli 2002–2003, jolloin hän pelasi HK Sibir Novosibirskissä. Vuonna 2004 Mihnov siirtyi Lokomotiv Jaroslavliin. Kauden 2006–2007 Aleksei Mihnov aloitti Pohjois-Amerikassa Edmonton Oilersin organisaatiossa. Mihnov sai kuitenkin heti komennuksen farmiin, missä hän pelasi AHL-joukkue Wilkes-Barre/Scranton Penguinsissä 27 ottelua.


title: Aleksei Mihnov

text: Mihnov palasi Pohjois-Amerikasta loppukaudeksi takaisin Venäjälle ja Lokomotiviin. Kaudeksi 2011–2012 hän siirtyi Metallurg Magnitogorskiin ja sieltä seuraavaksi kaudeksi Atlantiin. Atlantissa Mihnov pelasi kahden kauden ajan ja siirtyi sen jälkeen Avtomobilist Jekaterinburgiin.


title: Cibona Zagreb

text: Košarkaški klub Cibona Zagreb on kroatialainen koripalloseura. Seura sijaitsee Zagrebissa ja joukkue osallistuu vuosittain myös Adrianmeren liigaan. Aikaisemmin se pelasi myös Euroliigassa.


title: Cibona Zagreb

text: Joukkue on Kroatian menestynein koripalloseura. Seuran kotiareena on nimetty kuuluisan kroatialaisen koripalloilijan, Dražen Petrovićin mukaan. Nimi Cibona tulee latinasta ja tarkoittaa hyvää ruokaa. Seuran pääsponsoreina toimiikin 4 suurta elintarvikeyritystä.


title: Jousiammunta kesäolympialaisissa 1980

text: Vuoden 1980 Moskovan kesäolympialaisten jousiammuntakilpailut käytiin 30. heinäkuuta–2. elokuuta. Jousiammunta oli mukana olympialaisten ohjelmassa seitsemännen kerran. Kilpailuareenana toimi Kauppaliiton olympiaurheilukeskus.


title: Jousiammunta kesäolympialaisissa 1980

text: Mitaleista kilpailtiin kahdessa eri lajissa, miesten sekä naisten yksilökilpailussa. Olympialaisten paras jousiammuntamaa oli Neuvostoliitto yhdellä kulta- ja kahdella hopeamitalillaan. Suomi menestyi myös varsin hyvin, kun Tomi Poikolainen tähtäsi olympiakultaa miesten kisassa ja Päivi Meriluoto saavutti pronssia naisten kilpailussa.


title: Jousiammunta kesäolympialaisissa 1980

text: Kilpailu koostui kahdesta kierroksesta ja 288 nuolesta, jotka ammuttiin neljänä eri päivänä neljältä eri etäisyydeltä. Miehillä etäisyydet olivat 90, 70, 50 ja 30 metriä ja naisilla vastaavasti 70, 60, 50 ja 30 metriä.


title: Jousiammunta kesäolympialaisissa 1980

text: Ensimmäistä kertaa olympialaisten historiassa naisten kilpailun voittaja ampui miesten voittajaa paremman tuloksen. Itse asiassa molemmat Neuvostoliitolle kaksoisvoiton varmistaneet urheilijat ampuivat miesten kisan voittajaa paremmin. Ampumaetäisyyksien erojen vuoksi tulokset eivät ole kuitenkaan suoraan verrannollisia.


title: HMS Diomede (D92)

text: HMS Diomede (viirinumero D92) oli Britannian kuninkaallisen laivaston "Danae"-luokan kevyt risteilijä, joka palveli toisessa maailmansodassa ilmatorjuntaristeilijänä. Alus hinattiin Devonportin telakalle viimeistelytöitä varten ja siksi alus saatiin palveluskäyttöön vasta lokakuussa 1922.


title: HMS Diomede (D92)

text: "HMS Diomede" liitettiin palvelukseen otettaessa Kiinan asemalle 5. Kevyt risteilijäviirikköön. Alus siirrettiin Uuden Seelannin osastoon 21. lokakuuta 1925. Alus palveli Uuden Seelannin vesillä lukuun ottamatta huoltoa 1929-1930 aina vuoteen 1935.


title: HMS Diomede (D92)

text: "HMS Diomede" alus palveli hetken 4. Risteilijäviirikön yhteydessä Itä-Intiassa alueella olleen poliittisen kriisin seurauksena. HMNZS "Achilles" vapautti aluksen siirrettäväksi huoltoon 31. maaliskuuta 1936. Samalla alus palasi taas Kuninkaallisen laivaston suoraan valvontaan. Alus vietti loppuajan ennen toista maailmansotaa reservissä ja joukkojenkuljetustehtävissä.


title: HMS Diomede (D92)

text: Toisen maailmansodan syttyessä "HMS Diomede" liitettiin Kotilaivaston 7. Risteilijäviirikköön tehtävänään Pohjanmeren valvonta. Alus siirrettiin Pohjois-Amerikan ja Länsi-Intian asemalle 8. Risteilijäviirikköön 1940. Alus oli valtasi saksalaisen saarronmurtajan "Idarwaldin" Tampicon edustalla 15. joulukuuta 1940.


title: HMS Diomede (D92)

text: "HMS Diomede" siirrettiin 1942 Etelä-Atlantin osastoon ja Länsi-Afrikkaan, mutta alus oli Englannissa huollettavana 22. heinäkuuta 1942 - 24. syyskuuta 1943 Rosythissa. Tämän jälkeen alus palveli koululaivana.


title: HMS Diomede (D92)

text: "HMS Diomede" siirrettiin 1945 reserviin majoitusalukseksi. Alus siirrettiin BISCOlle romutettavaksi 5. huhtikuuta 1946 ja saapui Arnott Youngin Dalmuirin telakalle 13. toukokuuta 1946.


title: Nihel Chikhrouhou

text: Nihel Chikhrouhou (, s. 5. tammikuuta 1987) on tunisialainen judoka, joka voitti ensimmäisen mestaruutensa Afrikan naisjunioreiden mestaruuskisoissa vuonna 2005. Hän voitti myös Afrikan naisten mestaruuden yli 78 kiloisten sarjassa vuonna 2008. Chikhrouhou osallistui ensimmäisiin olympialaisiinsa vuonna 2008, jossa hän hävisi toisella karsintakierroksellaan eteläkorealaiselle Kim Na-Youngille.


title: Slim Agrebi

text: Slim Agrebi (s. 12. huhtikuuta 1974) on tunisialainen judoka, joka voitti Afrikan-mestaruuden avoimessa sarjassa vuonna 1996. Samoissa kisoissa hän sijoittui kolmanneksi yli 95 kiloisten sarjassa. Lisäksi Agrebi voitti pronssia vuoden 1995 judon maailmancupissa.


title: Juri Omeltšenko

text: Juri Omeltšenko (, s. 6. syyskuuta 1971) on ukrainalainen suunnistaja ja maailmanmestari. Hän edustaa ruotsalaista OK Orionia.


title: Juri Omeltšenko

text: Omeltšenko voitti MM-kultaa Saksan Detmoldissa 1995. Hän on voittanut kaksi MM-hopeaa: 2003 pitkällä matkalla ja 2004 sprintissä. EM-kilpailuista Omeltšenko on voittanut kahdesti hopeaa ja kerran pronssia.


title: Juri Omeltšenko

text: Suunnistuksen maailmancupin kokonaiskilpailussa Omeltšenko sijoittui kuudenneksi vuonna 2002. Maailmancupin osakilpailun hän on voittanut Gävlessä, Ruotsissa 1998 ja Lausannessa, Sveitsissä 2002.


title: Valentin Bianki

text: Valentin Lvovitš Bianki (, 18. helmikuuta 1857 Moskova – 10. tammikuuta 1920 Pietari) oli venäläinen lintutieteilijä.


title: Valentin Bianki

text: Bianki toimi Venäjän keisarillisen tiedeakatemian eläintieteen instituutin lintuosaston johtajana vuosina 1896–1920. Hän julkaisi suuren määrän kirjoituksia lintujen taksonomiasta ja venäläisten tutkijoiden Aasian-retkiltä keräämistä linnuista. Hän itse lienee käynyt ainakin Gansussa Länsi-Kiinassa M.M. Berezovskin kanssa vuosina 1884–1887.


title: Valentin Bianki

text: Bianki nimesi linnuista tiibetinsirkun ("Emberiza koslowi") ja pikkukiinantimalin ("Babax koslowi").


title: Valentin Bianki

text: Kuuluisa lastenkirjailija Vitali Bianki oli Valentin Biankin poika.


title: Mats Nyby

text: Mats Bertil Nyby (s. 17. marraskuuta 1946 Pietarsaari) on suomalainen SDP:tä edustava poliitikko. Hän oli kansanedustaja Vaasan vaalipiiristä vuosina 1983–1999.


title: Mats Nyby

text: Nyby toimi pitkään kotikaupunkinsa Pietarsaaren paikallispolitiikassa ja muun muassa kaupunginvaltuuston puheenjohtajana vuosina 1983–1996. Vuonna 2008 hän sai kaupunkineuvoksen arvonimen.


title: Mats Nyby

text: Koulutukseltaan Nyby on kansakoulunopettaja ja opinto-ohjaaja. Ennen siirtymistään politiikkaan hän työskenteli opettajana Pietarsaaren kaupungilla.


title: Abdessalem Arous

text: Abdessalem Arous (s. 14. tammikuuta 1979) on tunisialainen judoka, joka sijoittui toiseksi Afrikan-mestaruuskisojen alle 81 kiloisten sarjassa vuonna 2000. Vuotta myöhemmin Arous sijoittui kolmanneksi Afrikan mestaruuskisoissa samassa sarjassa.


title: Klooripromatsiini

text: Klooripromatsiini (alun perin kauppanimellä Largactil, Suomessa: "Klorproman"; muualla: "Klorazin Klotsin, Psykozin, Psylactil" ja Yhdysvalloissa" Thorazine")" "on fentiatsiineihin kuuluva tyypillinen eli ensimmäisen polven psykoosilääke eli neurolepti. Se on ensimmäisenä keksitty psykoosilääke.


title: Klooripromatsiini

text: Klooripromatsiini kehitettiin alun perin leikkausten yhteydessä käytettäväksi nukutusaineeksi. Ainetta valmistettiin ensimmäistä kertaa 11. joulukuuta 1950, ja se oli ensimmäinen lääke, joka vähensi psykoottisuutta.


title: Klooripromatsiini

text: Klooripromatsiinia edelsi 1930-luvulla kehitetty prometatsiini, myös fenotiatsiinijohdannainen, jolla oli todettu rauhoittavia ja antihistamiinisia vaikutuksia, mutta se ei itsessään ollut kyllin vahva käytettäväksi varsinaisena nukutuslääkkeenä. Sitä käytettiin jonkin verran nukutuksen esilääkityksessä, mutta tämä ei varsinaisesti tuottanut tulosta.


title: Klooripromatsiini

text: Prometatsiinin heikon vaikutuksen vuoksi paremman rauhoittavan lääkkeen kehittely jatkui etsimällä sitä fentiatsiiniryhmästä.


title: Klooripromatsiini

text: Vuonna 1950 ranskalainen Rhône-Poulenc -yhtiön kemisti Paul Charpentier kehitti sarjan fenotiatsiinijohdannaisia yhdisteitä. Niistä sopivimmaksi valikoitui joulukuun 11. päivänä yhdiste, joka kantoi aluksi nimeä "RP4560", ja joka nimettiin myöhemmin "klooripromatsiiniksi".


title: Klooripromatsiini

text: Klooripromatsiinilla suoritettiin eläinkokeita rotilla. Lääke teki eläimet passiivisemmiksi ja välinpitämättömiksi ympäristön vaara- ja häiriötekijöiden suhteen. Ihmiskokeissa vuonna 1951 klooripromatsiinin todettiin aiheuttavan sedaatiota ilman nukahtamista.


title: Klooripromatsiini

text: Ensimmäinen julkistettu käytännön koe suoritettiin vuonna 1951 pariisilaisessa mielisairaalassa, jossa 38 psykoottiseen potilaaseen injisoitiin klooripromatsiinia. Muutos oli dramaattisesti myönteinen. Potilaiden psykoottisuus väheni, ja nämä kykenivät kommunikoimaan ja ajattelemaan itsenäisesti.


title: Klooripromatsiini

text: Henri Laborit kokeili klooripromatsiinin myrkyllisyyttä ruiskuttamalla sitä (varsin ilmeisesti laskimoon) toiseen lääkäriin. Koeluontoinen ruiske annettiin vuoden 1951 marraskuussa, noin kaksi vuotta sen jälkeen, kun Laborit oli aloittanut kokeilut antihistamiineilla sekä fentiatsiineilla. Ruiskeen saatuaan lääkäri meni vessaan ja pyörtyi siellä.


title: Klooripromatsiini

text: Myöhemmin oivallettin suonensisäisen lääkeruiskutuksen aiheuttavan radikaalia verenpaineen alentumaa, mikä saattaa johtaa myöskin potilaan pyörtymiseen. Tästä syystä fentiatsiiniruiskeet tulee leikkaussalikäyttöä lukuun ottamatta antaa lihaksensisäisesti.


title: Klooripromatsiini

text: Myöhemmin klooripromatsiinin osoittauduttua erittäin hyvin toimivaksi psykoosilääkkeeksi se syrjäytti psykoosisairauksien hoidossa käytetyt insuliini- ja sähköshokit, ja jopa lobotomian, jonka todettiin aiheuttavan vain lähinnä pysyviä aivovaurioita.


title: Klooripromatsiini

text: Nykyisin klooripromatsiini on kansainvälisesti edelleen käytössä, kuten sen kanssa samaan ryhmään kuuluvat levomepromatsiini ja promatsiinikin, mutta uudemmat, toisen polven psykoosilääkkeet, kuten olantsapiini, ketiapiini ja risperidoni, ovat suuremmaksi osaksi syrjäyttäneet ne. Suomessa tuotteen myynti on toistaiseksi lopetettu, erityiskäyttöä lukuun ottamatta.


title: Klooripromatsiini

text: Klooripromatsiinia käytetään pääasiallisesti skitsofrenian hoidossa, ja sitä voidaan käyttää myös kaksisuuntaista mielialahäiriötä sairastavien vaikeiden maniajaksojen hoidossa. Klooripromatsiini tehoaa myös tahdosta riippumattomaan hikkaan ja eri syistä johtuvaan oksenteluun.


title: Klooripromatsiini

text: Klooripromatsiinia annostellaan aloitusannoksena 25–50 mg kolmasti vuorokaudessa ja nostetaan annosta tarpeen mukaan. Vaikeista psykooseista tai maniasta kärsiville potilaille sairaala-annostus saattaa olla jopa 800 mg vuorokaudessa eriin jaettuna .


title: Klooripromatsiini

text: Klooripromatsiinia on myös käytetty katkaisemaan LSD-trippi. Näin tehtiin muun muassa vuonna 1969 Woodstock-festivaaleilla, jossa lääkäri antoi useille ”pahan tripin” eli ikävän, painajaisen omaisen kokemuksen saaneille "Thorazine"a tripin katkaisemiseksi. Sitä on myös käytetty totuusseerumina.


title: Klooripromatsiini

text: Klooripromatsiinin yleisiä haittavaikutuksia ovat ekstrapyramidaalioireet (parkinsonismi eli vapina ja jähmeys; tardiivi dyskinesia eli mm. pakkoliikkeet etenkin kasvojen alueella; kyvyttömyys pysyä paikoillaan; dystonia eli lihasnykäykset ja virheasennot) sekä verkkokalvorappeuma, matala verenpaine ja siitä johtuva huimaus (varsinkin ylös noustessa), sumea näkö, tukkoinen nenä, heikotus, väsymys etenkin alussa, uneliaisuus, suun kuivuminen, suolen toiminnan heikentyminen sekä lisääntynyt hikoilu ja syljen eritys.


title: Klooripromatsiini

text: Harvinaisempia oireita ovat virtsaamiskipu tai -vaikeudet, kosketusallergia, valoyliherkkä iho (voi aiheuttaa valoihottumaa ja ihon palamista), seksuaalinen toimintahäiriö, lihominen, rintojen arkuus, suurentuminen tai maitovuoto (myös miehillä) ja kuukautishäiriöt.


title: Klooripromatsiini

text: Harvinaisia haittavaikutuksia ovat sydänkohtaus, pahanlaatuinen neuroleptioireyhtymä, sydämen QT-ajan pidentyminen, sydämen kääntyvien kärkien kammiotiheälyöntisyys (Torsades de Pointes), silmien tai ihon kellertävyys (johtuu sappikierron ongelmista), kivulias kestoerektio, kudosten tai elinten värjäytyminen tummaksi, jyvässolukato, neutrofiilien vähentyminen, muiden valkosolujen vähentyminen, matala ruumiinlämpö, näköongelmat, auringonpistos (valoherkästä ihosta johtuen) ja valonarkuus.


title: Klooripromatsiini

text: Ajokyky voi heikentyä huimauksen ja väsymyksen takia.


title: Klooripromatsiini

text: Klooripromatsiini salpaa D- dopamiinivastaanottajia ja muskariinivastaanottajia (muskariini on psykedeeli sienimyrkky). Klooripromatsiinin rauhoittava vaikutus perustuu ilmeisesti dopamiinivastaanottajien salpautumiseen, jolloin aktiivisuus ja aggressiivisuus vähenevät.


title: Klooripromatsiini

text: Suun kautta annosteltuna klooripromatsiinin huippupitoisuus veressä saavutetaan 2–4 tunnissa, ja sen määrä puoliintuu noin 30 tunnissa. Klooripromatsiinia kertyy elimistössä enemmän aivoihin kuin verinesteeseen.


title: Klooripromatsiini

text: Klooripromatsiini poikkeaa molekyylirakenteeltaan promatsiinista siten, että yksi sen kahdestakymmenestä vetyatomista on korvautunut klooriatomilla.


title: Hermopeli

text: Hermopeli oli visailuohjelma, jota esitettiin Nelosella vuosina 2003–2004. Se perustuu Endemolin "Heartbeat"-ohjelmaformaattiin. Pelissä ei ole juontajaa.


title: Hermopeli

text: Vuonna 2015 Britanniassa alettiin esittää samantapaista visailuohjelmaa "1000 Heartbeats".


title: Hermopeli

text: Kilpailijan seurana ei ollut juontajaa, yleisöä eikä teknistä kuvausryhmää. Kilpailija joutui olemaan yksin modernissa ja ääni- ja näköeristetyssä tilassa, jossa hänen oli vastattava tietokoneen hänelle esittämiin monivalintakysymyksiin. Vastausaikaa kuhunkin kysymykseen oli 400 sydämenlyöntiä. Mitä levollisempi kilpailija oli, sitä alhaisempi oli syke- ja vastausaika.


title: Hermopeli

text: Apuvälineinä kilpailijalla oli puhelimia, joilla hän pystyi soittamaan kenelle tahansa henkilölle ja pyytämään apua oikeiden vastausten löytämiseksi. Mitä useampaan kysymykseen kilpailija ehti vastata, sitä suuremman voittopotin hän pystyi keräämään itselleen. Palkintona oli kymmenia tuhansia euroja.


title: Madoka Natsumi

text: Madoka Natsumi (, s. 2. heinäkuuta 1978 Abashiri, Hokkaidō) on japanilainen uransa lopettanut maastohiihtäjä.


title: Madoka Natsumi

text: Natsumi oli vuonna 2007 kotikisoissaan Sapporon MM-kilpailuissa viides naisten sprintissä. Kaksi vuotta myöhemmin Liberecin MM-kilpailuissa hän sijoittui neljänneksi parisprintissä parinaan Masako Ishida.


title: Madoka Natsumi

text: Olympialaisissa Natsuimin paras sijoitus on Salt Lake Citystä vuonna 2002 saavutettu sprintin 12:s sija. Maailmancupissa Natsumilla on noussut palkintokorokkeelle kerran: hän oli kolmas vuonna 2008 Tukholman sprintissä.


title: Makrem Ayed

text: Makrem Ayed (s. 15. syyskuuta 1973) on tunisialainen judoka, joka voitti Afrikan-mestaruuden judossa vuonna 1996 alle 60-kiloisten sarjassa. Ayed on voittanut muun muassa Afrikan kisat -turnauksen alle 60-kiloisten sarjan vuonna 1999 ja Saksan avoimet vuonna 2000 Bonnissa, alle 60-kiloisten sarjassa.


title: Miniatyyrihevonen

text: Miniatyyrihevonen on hevostyyppi, johon kuuluvat rodut ja kannat ovat erittäin pienikokoisia. Miniatyyrihevosrotuja on useita ja niitä on erityisesti Euroopassa ja Amerikoissa. Miniatyyrihevosiksi lasketaan yleensä alle 86–97 cm korkeat hevoset, mutta määritelmä vaihtelee rotujärjestöittäin. Vaikka miniatyyrihevoset ovat erittäin pienien ponien kokoisia, niiden rakenne voi olla rodusta riippuen myös hevosmainen. Monet hevostyyppiä jalostavat miniatyyrihevosjärjestöt laskevat eläimensä hevosiksi. Miniatyyrihevosroduissa esiintyy erittäin paljon erilaisia värejä ja kuvioita.


title: Miniatyyrihevonen

text: Miniatyyrihevosten rotujärjestöjä kantakirjoineen on maailmanlaajuisesti kymmeniä. Osa järjestöistä pyrkii jalostamaan hevostyyppiä, osa ponityyppiä.


title: Miniatyyrihevonen

text: Miniatyyrihevosten ihanteellinen ulkonäkö on kuin täydellinen pienoisversio normaalikokoisesta hevosesta tai ponista. Jotkin rodut tähtäävät tietyn hevosrodun, esimerkiksi arabianhevosen pienoisversioon. Joissain miniatyyriroduissa sisäsiitos on johtanut rakennevirheiden yleisyyteen. Esimerkiksi AMHA:n (American Miniature Horse Association) mukaan ihanteellinen miniatyyrihevonen on piirteiltään, mittasuhteiltaan ja rakenteeltaan täydellinen täysikokoisen hevosen pienoisversio.


title: Miniatyyrihevonen

text: Miniatyyrihevosten katsotaan olevan hyväluonteisia ja tulevan hyvin toimeen ihmisten kanssa. Tästä syystä niitä pidetään usein lemmikkeinä ja joskus myös näkövammaisten apueläiminä opaskoirien tapaan. Miniatyyrihevosilla on kuitenkin kaikki hevosen vaistot, ja niitä tulisi kohdella hevosina.


title: Miniatyyrihevonen

text: Useimmat miniatyyrihevoset ovat melko kestäviä ja elävät keskimääräistä pidempään, yleensä noin 25–35-vuotiaiksi.


title: Masako Ishida

text: Masako Ishida (, s. 5. marraskuuta 1980 Bihoro, Hokkaidō) on japanilainen maastohiihtäjä.


title: Masako Ishida

text: Ishida kilpaili aikuisten arvokilpailuissa ensimmäisen kerran Val di Fiemmen MM-kilpailuissa 2003. Hän oli Sapporon MM-kilpailuissa 2007 kolmastoista 30 kilometrin yhteislähtökilpailussa. Vuonna 2009 Liberecin MM-kilpailuissa hän sijoittui neljänneksi parisprintissä parinaan Madoka Natsumi. Hän oli lisäksi kahdeksas 10 kilometrin perinteisen hiihtotavan kilpailussa ja neljästoista yhdistelmäkilpailussa. Vancouverin olympialaisissa 2010 hän sijoittui 30 kilometrin perinteisen hiihtotavan yhteislähtökilpailussa viidenneksi. Oslon MM-kilpailuissa 2011 hän oli yhdistelmäkilpailussa yhdestoista ja Val di Fiemmen MM-kilpailuissa 2013 sekä yhdistelmäkilpailussa että 30 kilometrin perinteisen yhteislähdössä kymmenes. Sotšin olympialaisissa 2014 hän sijoittui yhdistelmäkilpailussa kymmenenneksi ja 10 kilometrin perinteisen kilpailussa 15:nneksi. Falunin MM-kilpailuissa 2015 hän oli 10 kilometrin vapaan hiihtotavan kilpailussa seitsemäs. Lahden MM-kilpailuissa 2017 hän sijoittui yhdistelmäkilpailussa kymmenenneksi. Pyeongchangin olympialaisissa 2018 Ishida sijoittui 30 kilometrin perinteisen hiihtotavan yhteislähtökilpailussa kymmenenneksi, 15 kilometrin yhdistelmäkilpailussa 14:nneksi ja 10 kilometrin vapaan hiihtotavan kilpailussa 18:nneksi. Viestissä Japani on Ishidan mukana ollessa sijoittunut parhaimmillaan seitsemänneksi Liberecin MM-kilpailuissa 2009.


title: Masako Ishida

text: Maailmancupissa Ishida on ollut kahdesti palkintopallilla kolmantena: vuonna 2009 Trondheimin 30 kilometrin perinteisen hiihtotavan yhteislähtökisassa ja vuonna 2017 Pyeongchangissa 15 kilometrin yhdistelmähiihtokisassa.


title: Youssef Badra

text: Youssef Badra (s. 5. heinäkuuta 1984) on tunisialainen judoka, joka on kaksinkertainen judon Afrikan-mestari alle 81-kiloisissa. Hän on voittanut myös Tunisian-mestaruuden vuonna 2006, sekä sijoittui toiseksi maailman sotilasmestaruuskisoissa vuonna 2007.


title: Johannes Snellman

text: Johannes Snellman (4. joulukuuta 1885 Helsinki – 1. toukokuuta 1961 Tukholma) oli suomalainen lintutieteilijä ja taidemaalari.


title: Johannes Snellman

text: Johannes Snellmanin isä Herman Henrik Snellman oli pappi, joka toimi Lontoossa merimiespappina kymmenen vuotta. Perhe muutti 1890-luvun alkupuolella Korppooseen. Snellman opiskeli vuosisadan vaihteessa Turun Reaalilyseossa, mutta lopetti koulun kesken 1902 ja meni sen sijaan opiskelemaan taidetta Turun piirustuskouluun ja Helsingin Ateneumiin. Isä-Snellman sai kirkkoherran viran Jomalan seurakunnasta Ahvenanmaalla, ja myös Johannes muutti sinne. 1918 rovasti Snellman muutti Pernajan kirkkoherraksi. Johannes jäi asumaan Ahvenanmaalle 1930-luvulle saakka, minkä jälkeen hän asui vuoroin Helsingin seudulla ja Porvoossa. 1943 hän muutti Ruotsiin Tukholman seudulle ja sai myöhemmin Ruotsin kansalaisuuden. Kesänsä hän kuitenkin vietti usein Pernajan saaristossa.


title: Johannes Snellman

text: Johannes Snellman oli itseoppinut lintutieteilijä. Hän oli ensimmäisiä suomalaisia lintujen rengastajia ja sai renkaita Johan Axel Palménilta 1913. Hän rengasti yhteensä 5 900 lintua vuosina 1913–1933, muun muassa Suomen ensimmäiset merikotkat vuonna 1917. Hän oli haukkametsästäjä ja metsästi muuttohaukalla ainakin variksia (muuttohaukka pesi vielä tuolloin Ahvenanmaalla). Snellman oli erinomainen konservaattori, joka sai oppinsa Korpogårdin isännältä Arthur Eklundilta. Hän täytti lintuja muun muassa Ruotsin luonnonhistorialliselle museolle. Ahvenanmaan maakuntamuseossa on noin 200 Snellmanin täyttämää lintua. Maakotka oli hänen taiteellinen innoittajansa, ja jo vuonna 1907 hän, yhdessä nuoremman veljensä Helgen kanssa, järjesti hevosenraadon Jettbölen vuorelle Jomalaan ja tarkkaili piilokojusta haaskalla käyviä maakotkia.


title: Johannes Snellman

text: Johannes Snellman perusti vuonna 1927 Suomen ja Pohjoismaiden ensimmäisen lintuaseman Eckerön Signilskäriin. Hän toimi aseman ensimmäisenä päätoimisena havainnoitsijana ja rengastajana 1927–1932. Snellman kirjoitti useita lintutieteellisiä artikkeleita Ornis Fennicaan. Hänen puolisonsa oli Karin Snellman, o.s. Colliander.


title: Kuudes aisti (visailuohjelma)

text: Kuudes aisti oli perjantaisin Yle TV1:llä esitettävä visailuohjelma, jota juonsi urheilutoimittaja Tapio Suominen.


title: Kuudes aisti (visailuohjelma)

text: "Kuudes aisti" oli hieman samantapainen kuin MTV3:lla esitetty "Power of 10". Pelissä täytyy veikata, tietääkö Suomen kansasta yli vai alle 50 % esimerkiksi, kuka on Suomen pääministeri. Pelissä pitää veikata oikein kuuteen kysymykseen, ja jokaisesta oikeasta veikkauksesta pääsee aina pidemmälle matkalle. Päämatkana on matka maailman ympäri.


title: Luettelo Suomen virallisen albumilistan ykkösistä vuonna 1998

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 1998.


title: Saporta Cup

text: Saporta Cup oli koripallosarja, joka toimi vuosina 1967–2002. Sarjassa jokaisen Euroopan maan mestarit pelasivat toisiaan vastaan. Historian saatossa sarjalla oli monta nimeä:


title: Saporta Cup

text: Nimi Saporta Cup annettiin sarjalle, kun Real Madrid Balonceston johtaja Raimundo Saporta kuoli. 2001–2002 kauden jälkeen sarja sulautettiin Korać Cupin kanssa yhteen ja nimettiin ULEB Cupiksi.


title: Dan Stevens

text: Daniel Jonathan Stevens (s. 10. lokakuuta 1982 Croydon, Englanti) on brittiläinen näyttelijä. Hän on opiskellut Cambridgen yliopistossa.


title: Dan Stevens

text: Stevens on uransa aikana työskennellyt teatterissa sekä Isossa-Britanniassa että Yhdysvalloissa. Hän on myös esiintynyt useissa televisiosarjoissa ja minisarjoissa, joista Yle TV1 on Suomessa esittänyt ainakin minisarjat "Järki ja tunteet" ("Sense and Sensibility"), "Luvaton leikki" ("The Line of Beauty") ja "Downton Abbey".


title: Cap Arcona

text: Cap Arcona oli saksalainen valtameriristeilijä, joka liikennöi 1920- ja 1930-luvuilla Hampurista Etelä-Amerikkaan. Toisen maailmansodan lopulla alus upposi 3. toukokuuta 1945 Lyypekinlahdella ilmahyökkäyksessä. Laivan upotessa sai surmansa arviolta 4 500 henkeä.


title: Cap Arcona

text: "Cap Arconan" uppoaminen on eräs historian pahimmista laivaturmista. Se vaati esimerkiksi noin kolme kertaa enemmän kuolonuhreja kuin "Titanicin" uppoaminen.


title: Cap Arcona

text: 27 561 tonnia painava "Cap Arcona" laskettiin vesille vuonna 1927. Se oli aikanaan suurin Etelä-Amerikkaan liikennöinyt saksalaisalus. Vuonna 1940 se otettiin Kriegsmarinen käyttöön Itämerelle. Laiva esitti RMS "Titanicia" vuonna 1943 kuvatussa propagandaelokuvassa "Titanic". Vuoden 1945 alussa "Cap Arcona" osallistui operaatio Hannibaliin eli sotilaiden ja siviilien evakuoimiseen etenevien venäläisjoukkojen tieltä läntiseen Saksaan. Operaation aikana "Cap Arconalla" kuljetettiin lähes 26 000 henkilöä.


title: Cap Arcona

text: Ennen uppoamistaan "Cap Arconaan" oli lastattu Neuengammen ja eräiden muiden keskitysleirien vankeja. Lyypekinlahdella se joutui Britannian ilmavoimien Typhoon-koneiden hyökkäyksen kohteeksi. Hyökkäyksen seurauksena laiva syttyi palamaan, ja se upposi vieden mukanaan noin 4 500 henkeä. Vain muutamat laivassa olleista keskitysleirivangeista selvisivät onnettomuudesta.


title: Kupletti (visailuohjelma)

text: Kupletti oli vuosina 2008–2009 Yle TV2:lla esitetty lasten musiikkivisailuohjelma viides- ja kuudesluokkalaisille. Juontaja ja vetäjä kisassa oli Teppo Karell. Kupletissa kaksi kolmen hengen joukkuetta keräsivät nuotteja laulamalla ja tietämällä tuttuja lastenlauluja. Ensimmäisenä joukkueena kilpaili punapaitainen joukkue, joka oli nimeltään Trio Hessu. Toisena joukkueena kilpaili keltapaitainen joukkue, jonka nimi oli Laten Pumppu. Kilpailun lopussa nuotit laitettiin nuottiviivastolle, jossa ne muodostivat tunnetun lastenlaulun melodian. Enemmän nuotteja kerännyt joukkue pääsi ensiksi arvaamaan, mistä laulusta on kyse.


title: Colosseum (doom-yhtye)

text:
Colosseum oli suomalainen Riihimäeltä kotoisin ollut funeral doom -yhtye, joka perustettiin vuonna 2006. Yhtye julkaisi kolme levyä Firebox Recordsin kautta. Lisäksi Colosseum teki demon, jonka voi ladata kotisivuilta. Yhtye ilmoitti lopettavansa toimintansa kitaristinsa ja laulajansa Juhani Palomäen kuoltua toukokuussa 2010. Colosseumin viimeiseksi jäänyt albumi, jonka nauhoitustyöt päättyivät keväällä 2010, julkaistiin vuonna 2011.
__notoc__


title: Erkki Haukioja

text: Erkki Arvo Juhani Haukioja (s. 14. heinäkuuta 1941 Pori) on suomalainen ekologi ja emeritusprofessori.


title: Erkki Haukioja

text: Haukioja opiskeli Turun yliopistossa, josta hän valmistui luonnontieteiden kandidaatiksi 1965, filosofian kandidaatiksi 1968, lisensiaatiksi 1968 ja väitteli tohtoriksi 1970. Väitöskirjan aiheena oli pajusirkun pesyekoko. Hän toimi Turun yliopiston eläintieteen professorina 1980–2005. Hän on ollut vierailevana tutkijana Australiassa, Kanadassa ja Yhdysvalloissa.


title: Erkki Haukioja

text: Haukiojan pääasiallinen tutkimuskohde on ollut puita käyttävien hyönteisten ja puiden vuorovaikutus. Hän on toiminut Suomen Akatemian akatemiaprofessorina 1. elokuuta 1994 – 31. heinäkuuta 1999 ja 1. elokuuta 2000 – 31. heinäkuuta 2005.


title: Erkki Haukioja

text: Haukioja valittiin Suomalaisen Tiedeakatemian jäseneksi vuonna 1981.


title: Jalkafetisismi

text: Jalkafetisismi tarkoittaa jalkoihin kohdistunutta seksuaalista kiinnostusta. Jalkafetisisti kiihottuu nähdessään näitä alueita paljaina ja haluaisi nuolla ja suudella jalkoja. Fetismiin saattaa liittyä myös mahdollisesti jalkapohjien haistelu.


title: Hassen Bengamra

text: Hassen Bengamra (s. 2. syyskuuta 1959) on tunisialainen judoka, joka sijoittui kolmanneksi vuoden 1979 välimeren kilpailuissa Splitissä, Jugoslaviassa, alle 71-kiloisten sarjassa.


title: Keisarinelämänlanka

text: Keisarinelämänlanka ("Ipomoea nil") on koristeena kasvatettu köynnöskasvi. Se on tropiikissa monivuotinen, mutta lauhkeilla alueilla sitä kasvatetaan yksivuotisena. Suomen ilmastossa sitä esikasvatetaan sisätiloissa jo maalis-huhtikuusta alkaen, jotta se ehtii kukkia ennen syyshalloja. Kasvi kestää kylmää 7-10 asteeseen asti.


title: Keisarinelämänlanka

text: Keisarinelämänlangan varret voivat kasvaa 2–5-metrisiksi. Lehdet ovat muodoltaan herttamaisia, ja yli 10 cm halkaisijaltaan. Hyvissä olosuhteissa lehdistöstä tulee hyvin runsas. Kukat ovat suppilon muotoiset. Yksittäinen kukka kestää vain muutaman päivän, mutta kasvi tuottaa kierteisiä nuppuja niin paljon, että kukkia riittää pitkään. Villin muodon kukka vaihtaa väriä vanhetessaan: se on aamulla sininen ja illansuussa vaaleanpunainen. Kukan halkaisija on tyypillisesti 5-8 senttimetriä. Keisarinelämänlanka aukoo kukkiaan loppukesästä aamuyöllä. Keisarinelämänlangasta on jalostettu puna- ja sinikukkaisia lajikkeita, joissa on usein valkoisia raitoja.


title: Keisarinelämänlanka

text: Keisarinelämänlangan alkuperäisestä levinneisyydestä on erilaisia käsityksiä. Se on levinnyt viljelykarkulaisena lähes kaikkialle tropiikiin ja laajoille alueille lauhkeassa ilmastossa. Sitä kuvataan japanilaisessa taiteessa jo 1100-luvulla, eikä ole varmaa, miten se on levinnyt Japaniin asti jo niin varhain. Se tarvitsee aurinkoisen kasvupaikan, kiipeilytukea kuten ristikon ja humuspitoisen kasvualustan.


title: Nöyrin palvelijanne

text: Nöyrin palvelijanne () on vuonna 2003 valmistunut draamaelokuva, jonka on ohjannut Alain Corneau. Elokuva perustuu Amélie Nothombin samannimiseen kirjaan ja on voittanut useita eurooppalaisia elokuvapalkintoja muun muassa parhaasta naisnäyttelijästä. Elokuvan pääosaa esittää Sylvie Testud.


title: Nöyrin palvelijanne

text: Tarina alkaa, kun viisivuotiaana Belgiaan muuttanut Amelie palaa aikuisena Japaniin, missä on viettänyt varhaislapsuutensa. Hän pyrkii ja pääsee töihin japanilaiseen yritykseen kääntäjäksi. Ylpeä ja itsetietoinen Amelie käyttäytyy esimiehensä mielestä sopimattomasti, joten hänet alennetaan. Amelie ei suostu nöyrtymään vaikka tietää häneltä sitä odotettavan, ja kärsii ylpeänä alennuksen toisensa jälkeen päätyen moninaisten, toinen toistaan surkeampien tehtävien kautta lopulta vessansiivoojaksi.


title: Guaramidit

text: Guaramidit olivat Iberian (eli Georgian itäosan Kartlin) kuningassuvun Khosroiani-dynastian nuorempi haara. He hallitsivat Iberian ruhtinaina (erismtavari) vuosina 588–627, 684–748 ja 779/780–786. Kolme dynastian ruhtinasta sai Bysantin keisarilliselta hovilta kuropalates-arvonimen. Dynastian perusti Guaram I (hallitsi 588–n. 590), joka oli Khosroiani-kuningas Vakhtang I Gorgasalin ja hänen bysanttilaisen Helene-vaimonsa pojanpoika. Klardžetin ja Džavakhetin ruhtinaskunnat periytyivät sukuhaarassa. Guaramidit olivat avioliiton kautta sukua Georgian muille johtaville ruhtinassuvuille: Khosroiani-, Nersiani- ja Bagrationi-suvuille. Guaram III:n (hallitsi 779/780–786) tyttären avioliitto maanpakoon lähteneen Bagratuni-prinssi Vasakin kanssa loi uuden Bagrationi-dynastian, josta tuli lopulta Georgian viimeinen ja pisimpään vallassa pysynyt hallitsijasuku. Kun guaramidi-suku sammui 700-luvun loppuun mennessä, suvun Bagrationi-serkut pääsivät valtaan noustuaan keräämään perintönsä guaramidien aiemmilta läänityksiltä.


title: Guaramidit

text: Georgialainen 900-luvun kronikoitsija Sumbat Davitis-dze kirjoittaa teoksessaan "Bagratidien historia" virheellisesti (tai tahallaan), että guaramidit olivat bagratideja, jotka saapuivat Pyhältä maalta asettuakseen asumaan Georgiaan ja Armeniaan.


title: FedEx Expressin lento 80

text: FedEx Expressin rahtilento 80 Kiinan Kantonista oli laskeutumassa Naritan kansainväliselle lentoasemalle Tokiossa Japanissa 22. maaliskuuta 2009, kun se miehistön tekemän virheen johdosta tuhoutui.


title: FedEx Expressin lento 80

text: Kone oli laskeutumiskiidon loppuvaiheessa, kun se perämiehen liian suuren ohjausliikkeen johdosta pompahti kiitotiestä. Vasen laskuteline toimi suunniteltujen rajojen ulkopuolella ja siirsi liike-energiaa siipeen, joka murtui. Kone syttyi palamaan ja kaatui vasemmalle kyljelleen. Se liukui kiitotien vasemman puoleiselle nurmikentälle päätyen ylösalaisin. Onnettomuudessa menehtyi koneen kaksihenkinen miehistö. Onnettomuus oli ensimmäinen FedEx Expressin rahtilentokoneelle sattunut vakava onnettomuus (1997 FedExin samantyyppinen kone putosi Alaskassa lentäjän virheen johdosta, mutta kuolemantapauksilta vältyttiin) ja ensimmäinen vakava onnettomuus Naritan lentoasemalla. Turmakone oli rakennettu vuonna 1994 alun perin Delta Air Linesille. Vuonna 2006 Federal Express osti koneen ja muunsi matkustajalentokoneeksi rakennetun koneen rahtikoneeksi.


title: Kansallistietäjä

text: Kansallistietäjä oli Yle TV1:llä vuonna 2008 esitetty tietokilpailu, jossa etsittiin Suomen Kansallistietäjää. Kilpailun juontajana oli Haluatko miljonääriksi? -ohjelmasta tuttu Lasse Lehtinen.


title: Kansallistietäjä

text: Kansallistietäjä oli kahdeksanosainen tietokilpailu, jossa radiokarsintojen perusteella seulotut kilpailijat kamppailivat cup-muotoisesti, kunnes voittaja selvisi. Yhdessä jaksossa aina kaksi tietäjää kilpaili toisiaan vastaan ja voittaja pääsi jatkoon.


title: Kansallistietäjä

text: Kansallistietäjän tuli tietää itsenäisen Suomen historian, juhlan ja arjen asioita. Kansallistietäjä ei ollut trivia-ässä eikä nippelitieteen maisteri, vaan häneltä edellytettiin laaja-alaista suomalaisuuden tuntemusta.


title: Kansallistietäjä

text: Kansallistietäjän titteliä tavoitteli 16 kilpailijaa muun muassa. Iistä, Helsingistä, Oulusta, Vaasasta, Joensuusta ja Tampereelta.


title: Kansallistietäjä

text: Kilpailu oli cup-muotoinen, ja siinä käytiin neljä kierrosta.


title: Kansallistietäjä

text: Ottelun aloittaja arvottiin. Max. pistemäärä 11 pistettä.


title: Kansallistietäjä

text: Tasapisteissä jatkokysymys, jonka aihealueen juontaja valitsee.


title: Kansallistietäjä

text:
Yhteensä yhdeksän, joista kahdeksan valinnaisia ja yksi pakollinen.
Kaksinkamppailu eteni niin, että voittaja jatkoi. Kuusitoista muuttui kahdeksaksi, kahdeksan neljäksi, neljä kahdeksi, ja nämä kaksi kohtasivat lopulta Kansallistietäjä-finaalissa.Voittaja: Timo Haimila, Kansallistietäjä 2008.


title: Mihail Suțu

text: Mihail Suțu (, 1784 Konstantinopoli – 12. kesäkuuta 1864 Ateena) oli fanariootteihin kuuluvan Sútsosin suvun jäsen. Hän oli Mihai Suțun veljenpoika. Hän toimi Moldovan ruhtinaana 12. kesäkuuta 1819 – 29. maaliskuuta 1821.


title: Taylor Hanson

text: Jordan Taylor Hanson (s. 14. maaliskuuta 1983 Tulsa, Oklahoma) on yksi Hanson–yhtyeen jäsenistä ja lauluntekijöistä. Taylor laulaa suurimmassa osassa yhtyeen kappaleista ja soittaa kosketinsoittimia. Lisäksi Taylor soittaa joissain yhtyeen lauluissa ja keikoilla pianoa, kitaraa, rumpuja ja lyömäsoittimia.


title: Taylor Hanson

text: Taylor laulaa myös Tinted Windows-yhtyeessä, jonka muut jäsenet ovat Adam Schlesinger (Fountains of Wayne), James Iha (Smashing Pumpkins) ja Bun E. Carlos (Cheap Trick). S-Curve Records julkaisee Tinted Windowsin ensimmäisen levyn 21. huhtikuuta 2009.


title: Taylor Hanson

text: Taylor Hanson on toinen Hansonin perheen seitsemästä lapsesta ja keskimmäinen Hanson-yhtyeen muodostavista veljeksistä.


title: Taylor Hanson

text: Taylor Hanson avioitui kesäkuussa 2002 Natalie Anne Bryantin kanssa. Parilla on viisi lasta: Jordan Ezra (s. 2002) Penelope Anne (s. 2005) River Samuel (s. 2006), Viggo Moriah (s. 2008) ja Wilhelmina Jane (s. 2012).


title: Montanan lento-onnettomuus 2009

text: Montanan lento-onnettomuus vuonna 2009 tapahtui 22. maaliskuuta 2009 kello 14.27 paikallista aikaa Buttessa Montanan osavaltiossa Yhdysvalloissa. Bert Mooneyn lentokenttää lähestynyt Pilatus PC-12 -mallinen yksimoottorinen kevyt matkustajalentokone putosi hautausmaalle noin 150 metrin päähän lentokentästä ja syttyi maahansyöksyssä tuleen, jolloin kaikki koneessa olleet saivat surmansa.


title: Montanan lento-onnettomuus 2009

text: Koneessa oli ohjaaja ja 13 matkustajaa, joista seitsemän oli lapsia. Kysessä oli kolme tuttavaperhettä lapsineen. Kone oli kuljettamassa heitä hiihtomatkalle.


title: Montanan lento-onnettomuus 2009

text: Onnettomuuden syystä ei syyskuussa 2009 ollut vielä varmuutta. Koneen oli määrä lentää Orovillen kentältä (KOVE) Gallatinin kentälle (KBZN), mutta tuntemattomasta syystä sen ohjaaja pyysi ja sai luvan poiketa reitiltä ja laskeutua Butteen (KBTM).


title: Montanan lento-onnettomuus 2009

text: Alustavasti onnettomuuden syyksi epäiltiin ylikuormaa. Vaikka koneessa olikin matkustajia yli hyväksytyn määrän (joka olisi ollut kaksi lentäjää ja yhdeksän matkustajaa), se ei sinänsä riitä selittämään onnettomuutta. Tutkijat ovat kiinnittäneet huomiota onnettomuuden samankaltaisuuteen vain kuukautta aiemmin sattuneen Colgan Airin onnettomuuden kanssa. Näkyvyys oli onnettomuushetkellä hyvä, mutta lämpötila oli nollan vaiheilla ja jään muodostuminen siipiin on ollut mahdollista.


title: Jānis Vanags

text: Jānis Vanags (s. 25. toukokuuta 1958 Liepāja) on Latvian evankelis-luterilaisen kirkon arkkipiispa.


title: Jānis Vanags

text: Jānis Vanagsin vanhemmat olivat opettajia, ja opiskeltuaan kemiaa Latvian yliopistossa Riiassa Vanagsistakin tuli opettaja. Hänet erotettiin kemian- ja luonnontieteenopettajanvirastaan uskonsa vuoksi vuonna 1985. Loppuvuoden hän työskenteli Riian viemäriverkostossa ja pesi rautatieaseman ikkunoita sekä opiskeli teologiaa. Joulukuussa 1985 Vanags vihittiin papiksi ja hänet määrättiin Saldusin piiriin, jossa hän kaitsi useita seurakuntia. Perestroikan ja glasnostin myötä 1987–1989 kirkkoon alettiin suhtautui myönteisemmin, ja tänä aikana Vanagsin seurakunnissa kirkossakäyvien määrä yli kuusinkertaistui. Vuonna 1993 arkkipiispa Kārlis Gailītis kuoli auto-onnettomuudessa ja Vanags valittiin hänen seuraajakseen. Vanags uudelleenvalittiin vuonna 1996, ja hän sai 85 prosenttia piispainkokouksen äänistä. Vanags on myös Latvian oikeusministeriön uskonnollisten oikeuksien avustaja.


title: Jānis Vanags

text: Jānis Vanags vastustaa naispappeutta eikä ole arkkipiispana vihkinyt naisia papeiksi (arkkipiispa on ainoa henkilö Latvian luterilaisessa kirkossa, joka voi vihkiä pappeja). Latvian luterilainen kirkko vihki naisia papeiksi 1975–1986 ja vuodesta 1989 Vanagsin arkkipiispuuteen asti. Vuosien 1992 ja 1993 taitteessa Latvian luterilainen kirkko oli vaarassa hajota naispappeuskysymyksen vuoksi, ja Vanags on myöhemmin arvellut, että pääsyy hänen valintaansa arkkipiispaksi oli hänen kantansa naispappeuteen. Latvian luterilaisessa kirkossa on tällä hetkellä kuusi naispappia, jotka vihittiin virkoihinsa ennen Vanagsin arkkipiispuutta. Vanagsin kanta on, että he voivat jatkaa työtänsä. Vanags on ollut luterilaisen maailmanliiton neuvoston jäsen kolme vuotta, ja hän on sanonut, että maailmanliitto painostaa jopa lahjuksin jäsenkirkkojaan sallimaan naispappeuden.


title: Jānis Vanags

text: Jānis Vanags pitää homoseksuaalisuutta syntinä. Hänen mukaansa kirkon on autettava homoseksuaaleja eheytymään ja että homoseksuaali, joka ei kadu suuntautumistaan, ei voi olla kirkon työntekijä eikä tulla ehtoolliselle. Vanags on arvioinut, että Latvian luterilaisen kirkon suosion romahdus neuvostoaikana johtui luterilaisen kirkon 1800-luvun ja 1900-luvun alun aikana kehittyneestä liiallisesta vapaamielisyydestä. Vanags on lisäksi sanonut, että eurooppalaisten lähetystyöntekijöiden pitäisi kääntää katseensa takaisin Eurooppaan, joka pitäisi jälleen evankelioida.


title: Jānis Vanags

text: Vanags on Missouri-synodin Fort Waynessä sijaitsevan yliopiston kunniatohtori. Vanags on naimisissa ja hänellä on kolme lasta.


title: Fenno Optiikka

text: Fenno Optiikka on suomalaisten optikkoyrittäjien muodostama ja omistama optikkoliikeketju, joka tarjoaa optikkoalan palveluita ja merkkituotteita.


title: Fenno Optiikka

text: Ketju on perustettu kesällä 2008, kun englantilainen Specsavers osti Keskolta Tähti Optikko -ketjusta 31 liikettä, ja ketjuun kuuluneet yksityiset yrittäjät halusivat jatkaa toimintaansa riippumattomina yrityksinä. Ketjun maahantuonti- ja logistiikkayritys on Fenno Optical Oy.


title: Fenno Optiikka

text: Fenno Optical Oy on Suomen Optisen Alan Tukkukauppiaat ry:n jäsenyritys (SOAT) ja kuuluu Suomalaisen Työn Liittoon. Sille on myönnetty Avainlippu-tunnus. Suurin osa vähittäisliikkeistä kuuluu Suomen Optikkoliikkeiden Liitto ry:hyn (SOL).


title: Kaiken takana oli pelko

text: Kaiken takana oli pelko: Kuinka Viro menetti historiansa ja miten se saadaan takaisin on Imbi Pajun ja Sofi Oksasen toimittama artikkelikokoelma Viron historian vaiheista neuvostovallan aikana. Kirjoittajina on useita asiantuntijoita ja todistajia eri maista, muun muassa Aigi Rahi-Tamm, Tauno Tiusanen, Jukka Rislakki, Jüri Reinvere, Ivo Juurvee ja Anne Applebaum.


title: Kaiken takana oli pelko

text: Toomas Hendrik Ilves rinnastaa kirjassa Venäjän toimet Virossa siihen, kun Antiikin Ateena tappoi kaikki miehet pienessä ja uhmakkaassa Meloksen saarivaltiossa ja myi lapset ja naiset orjiksi. Sofi Oksanen on kirjoittanut kirjaan seksuaalivähemmistöille omistetun osan.


title: Kaiken takana oli pelko

text: Julkistamistilaisuudessa Sanomatalossa Helsingin ydinkeskustassa oli yleisöä noin 300 henkeä. Kirjan julkistamistilaisuuden aikana järjestettiin myös pienimuotoiset mielenilmaukset ja vastamielenilmaukset. Johan Bäckmanin Suomen Antifasistisen Komitean mielenilmaus sai taakseen viisitoista henkeä. Heidän mielestään kirjassa oli unohdettu venäläinen näkökulma kokonaan, koska kirjaan ei oltu huolittu mukaan yhtäkään venäläistä historioitsijaa. Sanomatalon edessä pidettiin vastamielenosoitus, jossa oli kourallinen väkeä.


title: Kaiken takana oli pelko

text: Jarmo Virmavirta arvioi, että "Kaiken takana on pelko" sivuuttaa ”Viron ihmeen” eli virolaisuuden ja itsenäisyystahdon säilymisen miehityksen ajan yli ja samaistaa liikaa Venäjän Neuvostoliittoon. Teos ei ole myöskään uskottava väittäessään, ettei Suomessa olisi tiedetty, mitä Virossa oli tapahtunut ja tapahtui. Toisaalta Virmavirta myöntää artikkelikokoelman olevan ”vavahduttava lukukokemus”.


title: Kaiken takana oli pelko

text: Helsingin Sanomien arvioijan Oula Silvennoisen mielestä nykysuomalaisten on aiheellista lukea "Kaiken takana on pelko". Se käsittelee aihettaan hyvin monesta näkökulmasta, joskaan ei tuo esiin virolaisten kommunistien eikä neuvostovallan myötäilijöiden ääntä. Vaikka kirja näennäisesti käsittelee vain Viroa, se kertoo koko ajan myös suomalaisista.


title: Kaiken takana oli pelko

text: Pentti Holappa arvioi, että teoksen tärkein tavoite on elvyttää virolaisten kansallista muistia. Suomalaisille se tarjoaa kiinnostavaa tietoa muun muassa setojen pienestä vähemmistöstä. Holappa ihmetteli myös, kuinka Bäckmanin kaltaiset ihmiset ”kehtaavat puolustella vuosikymmeniä jatkuneen Venäjän sisäisen terrorin perinnettä”.


title: Zac Hanson

text: Zachary Walker ”Zac” Hanson (s. 22. lokakuuta 1985 Arlington, Virginia) on yhdysvaltalainen muusikko, joka kuuluu Hanson-yhtyeeseen. Hän soittaa suurimmaksi osaksi rumpuja ja laulaa, mutta soittaa muutamassa yhtyeen kappaleessa myös pianoa ja kitaraa.


title: Zac Hanson

text: Hanson syntyi Virginiassa, mutta kasvoi Tulsassa, Oklahomassa. Hän perusti vanhempien veljiensä Isaacin ja Taylorin kanssa Hanson-yhtyeen vuonna 1992. Yhtyeen menestys alkoi toukokuussa 1997 julkaistusta albumista "Middle of Nowhere".


title: Zac Hanson

text: Zac Hanson meni naimisiin Kathryn Rebecca ”Kate” Tuckerin kanssa 3. heinäkuuta 2006 Atlantassa, Georgiassa. Pariskunnalla on kolme lasta, vuosina 2008 ja 2013 syntyneet pojat sekä 2010 syntynyt tytär.


title: Lassad Nouioui

text: Lassad Hassen Nouioui (, s. 8. maaliskuuta 1986 Marseille) on tunisialainen jalkapalloilija. Hyökkääjänä pelaava Lassad edustaa Primeira Ligassa pelaavaa Aroucaa.


title: Lassad Nouioui

text: Lassad aloitteli uraansa St. Gabrielin junioreissa, josta hän siirtyi Ajaccion alle 19-vuotiaisiin junioreihin ja sieltä heinäkuussa 2005 Ajaccion B-joukkueeseen, joka pelasi Ranskan toiseksi korkeimmassa amatöörisarjassa. Lassad onnistui kahden kauden aikana tekemään 42 maalia ja siirtyi Châteauroux'n B-miehistöön, joka pelasi samassa amatöörisarjassa.


title: Lassad Nouioui

text: 28. tammikuuta 2008 hän siirtyi Espanjaan Deportivo La Coruñan B-joukkueeseen, jossa hän onnistui tekemään 7 maalia 20 ottelun aikana. Tämä sai edustusjoukkueen valmentajan Miguel Ángel Lotinan kiinnostumaan hyökkääjästä ja hän nosti Lassadin edustusjoukkueen pelaavaan kokoonpanoon Villarrealia vastaan 1. helmikuuta 2009. Lassad tuli vaihdosta kentälle 83 minuutin kohdalla Rikin tilalle. Kauden aikana hän onnistui tekemään 3 maalia 14 ottelussa, joista ensimmäinen maali Primera Divisiónissa syntyi 5. huhtikuuta 2009 RCD Espanyolia vastaan.


title: Lassad Nouioui

text: Kausi 2009–2010 alkoi kuitenkin loukkaantumisten merkeissä ja hän joutui olemaan poissa pelikentiltä neljä kuukautta, kunnes palasi takaisin kentälle 6. maaliskuuta 2010 CD Tenerifea vastaan pelatussa sarjaottelussa. Lassad pelasi kauden aikana yhteensä 19 ottelua ja onnistui maalinteossa kahdesti Espanyolia ja Gijónia vastaan pelatuissa otteluissa.


title: Lassad Nouioui

text: Kaudella 2010–2011 Lassad tuli mukaan pääsarjakauden toisessa ottelussa Sevillaa vastaan vaihdosta kentälle 57 minuutin kohdalla 12. syyskuuta 2010. Kauden avausmaalinsa hän teki Espanjan cupin ottelussa Osasunaa vastaan 10. marraskuuta 2010. Espanjan pääsarjassa Lassad onnistui ensimmäisen kerran maalinteossa 6. joulukuuta 2010 kotiottelussa Hérculesia vastaan. 29. tammikuuta 2011 hän puolestaan onnistui tekemään kaksi maalia kotiotelussa Sevillaa vastaan. Ottelu päättyi lopulta tasan 3–3. Kauden päätteeksi Lassad pelasi yhteensä 33 ottelua, joissa hän teki viisi maalia. Deportivo kuitenkin putosi kauden päätteeksi sarjatasoa alemmaksi jäätyään Espanjan pääsarjassa kolmanneksi viimeiseksi.


title: Lassad Nouioui

text: Kausi 2011–2012 oli menestyksekäs Lassadin ja Deportivon kannalta. Hän onnistui tekemään kauden kaksi ensimmäistä maaliaan FC Barcelona B:tä vastaan. Sittemmin Lassad pelasi seitsemän ottelua tekemättä maaliakaan, kunnes teki kauden kolmannen maalinsa kotiottelussa Gironaa vastaan. Sittemmin hän teki viisi maalia seitsemässä ottelussa. Loppukaudesta Lassad teki vielä kaksi maalia vierasottelussa Xereziä vastaan 20. toukokuuta 2012. Lassad teki kauden aikana yhteensä 14 maalia pelaamissaan 32 sarjaotteluissa, sijoittuen kuudenneksi Segunda Divisionin maalintekijä tilastoissa. Kauden päätteeksi Lassad juhli Deportivon kanssa Segunda Divisionin mestaruutta.


title: Lassad Nouioui

text: 2. syyskuuta 2012 Lassad allekirjoitti kahden vuoden sopimuksen skotlantilaisen Celticin kanssa.


title: Lassad Nouioui

text: Ranskassa syntynyt Lassad sai tilaisuuden edustaa äitinsä kotimaata, Tunisiaa, kun valmentaja Humberto Coelho nimesi hänet 28. maaliskuuta 2009 pelattavaan MM-karsintaotteluun Keniaa vastaan. Hän kuitenkin loukkasi nilkkansa päivää ennen ottelua eikä voinut osallistua karsintaotteluun.


title: Lassad Nouioui

text: Toisen kerran Lassad nimitettiin MM-karsintaotteluihin Mosambikia ja Nigeria vastaan. Hän pelasi ensimmäisen ottelunsa Tunisian maajoukkueessa Mosambikia vastaan 6. kesäkuuta 2009 tullessaan vaihdosta kentälle 56 minuutin kohdalla. Lassad joutui myöhemmin tulemaan takaisin vaihtoon nilkkavamman uusiutuessa. Palattuaan takaisin loukkaantumisestaan hänet nimettiin maajoukkueen vahvuuteen 1. lokakuuta 2009 MM-karsintaotteluun Keniaa vastaan, sekä harjoitusotteluun Saudi-Arabiaa vastaan. Lassad lopulta pelasi maajoukkueuransa toisen ottelun Saudi-Arabiaa vastaan, jossa hän oli mukana ensimmäisen puoliajan.


title: Lassad Nouioui

text: Lassad palasi takaisin maajoukkueeseen 29. helmikuuta 2012 pelattuaan harjoitusottelussa Perua vastaan.


title: Shikoku (elokuva)

text: Shikoku on japanilainen romanttinen kauhuelokuva vuodelta 1999. Se kertoo nuoresta naisesta nimeltä Hinoku, joka palaa Tokiosta kotisaarelleen Shikokuun. Tarina perustuu Masako Bandon lastenkirjaan, joka puolestaan kuvaa Shikokun saaren perinteitä ja taikauskoa.


title: Proteolyysi

text: Proteolyysi on biokemiallinen tapahtuma, jossa proteaasi-nimiset soluentsyymit tai molekyylinsisäinen pilkkoutuminen aiheuttavat proteiinien hajoamisen. Proteolyyttisiin entsyymeihin kuuluvat muun muassa mahannesteessä esiintyvä pepsiini sekä haimanesteen trypsiini ja kymotrypsiini.


title: Umeboshi

text: Umeboshi on japanilainen hapan hedelmäsäilyke. Se tehdään liottamalla kuivattuja japaninaprikooseja etikan ja mausteiden seoksessa. Umeboshia käytetään monien perinteisten ruokalajien kuten Onigirin osana, mutta sitä syödään myös sellaisenaan aterian lisäkkeenä. Umeboshi on suosituimpia tsukemono-lajeja. Sitä on alettu pitää myös terveysvaikutteisena ruokana.


title: Proteaasi

text: Proteaasi (myös proteinaasi tai peptidaasi) on yhteinen nimi niille entsyymeille, jotka aiheuttavat proteolyysin eli pilkkovat proteiineja hydrolysoimalla aminohapoista koostuvan proteiinin aminohappojen välisiä peptidisidoksia.


title: Proteaasi

text: Proteaaseja pidettiin pitkään löytymisensä jälkeen vain proteiineja yksinkertaisesti hajottavina entsyymeinä, kuten esim. pepsiini. Sittemmin on ymmärretty proteaasien toiminnan voivan olla myös hyvin tarkkaan kohdeproteiininsa valikoivaa ja saksimaista, kuten esimerkiksi verenpaineen säätelyssä toimivan angiotensiinikonvertaasin toiminta.


title: Proteaasi

text:
Proteaasit luokitellaan niiden katalyyttisen mekanismin perusteella seitsemään ryhmään:
Lisäksi on löydetty proteaaseja, jotka käyttävät useampaa kuin yhtä yllä luetelluista mekanismeista.


title: Proteaasi

text: Proteaaseja voidaan luokitella myös mm. niiden evolutiivisen sukulaisuuden perusteella heimoihin ja perheisiin sekä niiden toiminnan kannalta ihanteellisen pH:n mukaan happamassa, neutraalissa tai emäksisessä liuoksessa aktiivisiin proteaaseihin.


title: Proteaasi

text: Esim. ruoansulatukseen osallistuvat proteaasit pilkkovat pitkät proteiinimolekyylit pienemmiksi palasiksi leikkaamalla proteiiniketjun aminohappojen välisen peptidisidoksen. Eksopeptidaaseiksi kutsutaan vain aminohappoketjun päistä peptidisidoksia hydrolysoivia proteaaseja. Endopeptidaasit puolestaan pilkkovat aminohappoketjun sisällä olevia peptidisidoksia.


title: Lon L. Fuller

text: Lon Luvois Fuller (15. heinäkuuta 1902 Hereford, Texas – 8. huhtikuuta 1978) oli merkittävä filosofi, jonka teos "The Morality of Law" vuodelta 1964 käsittelee lain ja moraalin suhdetta. Fuller toimi oikeustieteen professorina Harvardin yliopistossa lukuisia vuosia ja on tunnettu yhdysvaltalaisessa oikeustieteessä työstään sopimusoikeuden parissa. Hänen väittelynsä H. L. A. Hartin kanssa Harvard Law review -lehdessä (nro 71) oli merkittävä muotoillessaan oikeuspositivismin ja luonnonoikeuden välisen nykyaikaisen ristiriidan. Ronald Dworkin, joka oli Harvardissa Fullerin oppilas, sai häneltä merkittäviä vaikutteita.


title: Meet the Press

text: Meet the Press on yhdysvaltalainen NBC:n lähettämä viikoittainen uutis- ja ajankohtaisohjelma. Se on Yhdysvaltojen pitkäikäisin televisio-ohjelma, ja sen ensimmäinen lähetys tapahtui 6. marraskuuta 1947.


title: Meet the Press

text: "Meet the Pressin" juuret ovat Lawrence E. Spivakin vuonna 1945 aloittamassa samannimisessä radio-ohjelmassa, joka oli tarkoitettu edistämään Spivakin kustantaman "American Mercury" -aikakauslehden myyntiä. Spivak oli itse mukana ohjelman teossa marraskuuhun 1975 saakka. Alkuaan jaksot olivat puolituntisia, mutta myöhemmin kesto on noussut tuntiin.


title: Meet the Press

text: Lähetykset tapahtuvat yleensä Washingtonista, mutta ohjelma on vieraillut merkittävissä tapahtumissa eri puolilla maailmaa, kuten George H. W. Bushin ja Mihail Gorbatšovin tapaamisessa Helsingissä vuonna 1990.


title: Nathan Safir

text: Nathan Safir (1912/1913 New Haven, Connecticut, Yhdysvallat – 7. syyskuuta 1996 San Antonio, Texas) oli espanjankielisten radiolähetysten uranuurtaja Yhdysvalloissa. Hän johti sanantoniolaista KCOR-AM radioasemaa vuodesta 1953 vuoteen 1990, jolloin hän jäi eläkkeelle.


title: Nathan Safir

text: Safirin vanhemmat syntyivät Venäjällä, josta Etelä-Afrikan kautta muuttivat Monterreyhin, Meksikoon. Safir itse syntyi New Havenissä, jossa hänen vanhemmillaan oli sukulaisia, mutta lapsuutensa hän vietti Meksikossa. 12 vuoden iässä hänet lähetettiin sisäoppilaitokseen Yhdysvaltoihin, San Antonioon, vaikkei hän tuolloin vielä osannut englantia. 1937 Safir suoritti Teksasin yliopistossa tutkinnon journalistiikassa. Vuonna 1940 Safir aloitti viikoittaiset espanjankieliset radiolähetykset sanantoniolaisella KTSA-radioasemalla. Toisen maailmansodan aikana hän palveli Lontoossa, josta käsin hän teki espanjankielisiä radio-ohjelmia Yhdysvaltain puolustusvoimien radiolle. Vuonna 1953 Safir siirtyi johtamaan Yhdysvaltain ensimmäistä täysin espanjankielistä radioasemaa KCOR-AM:ää, jonka Raul Cortez oli perustanut kolme vuotta aikaisemmin. Hän toimi myös Spanish Radio Broadcasters of American ja Texas Association of Broadcastersin puheenjohtajana.


title: Nathan Safir

text: Nathar Safir on valittu National Association of Broadcasters Hall of Fameen.


title: Mark Siryk

text: Mark Siryk (, , 12. maaliskuuta 1989 Tallinna) on vironvenäläinen aktivisti, joka joutui vuoden 2007 pronssisoturi-kiistan vuoksi syytetyksi Virossa. Hän toimii Venäjän johtoa lähellä olevan nuorisoliikkeen Našin komissaarina ja on kyseisen järjestön Viron osaston johtaja.


title: Mark Siryk

text: Siryk toimi Naši-liikkeen yhtenä mielenosoituksen aiheena, kun liike piiritti Viron suurlähetystöä Moskovassa pronssisotilaskiistan yhteydessä. Hänet vapautettiin 13. kesäkuuta 2007 tutkintovankeudesta. Harjumaan tuomioistuin antoi 15. tammikuuta 2009 vapauttavan päätöksen Dmitri Linteriä, Dmitri Klenskiä, Maksim Revaa ja Mark Sirykia vastaan nostetussa jutussa.


title: Mark Siryk

text: Siryk on saanut laajasti julkisuutta virolaisissa ja venäläisissä medioissa. Venäläiset päätelevisiokanavat Pervyi kanal, NTV ja Rossija ovat raportoineet hänestä prossisoturi-kiistasta alkaen aina vapauttavaan päätökseen asti. Siryk osallistui myös Našin, Yövartio-liikkeen, Johan Bäckmanin ja Leena Hietasen järjestämään mielenosoitukseen Helsingissä 23. maaliskuuta 2009, jonka kohteina olivat "Kaiken takana oli pelko" -kirjan julkistamistilaisuus ja myöhemmin Viron suurlähetystön seminaari.


title: Japaninaprikoosi

text: Japaninaprikoosi ("Prunus mume") on pienehkö Aasiassa kasvava puu, jonka hedelmiä käytetään japanilaisessa ruoanvalmistuksessa, etenkin umeboshin valmistuksessa. Niitä kutsutaan usein käännösvirheen takia myös luumuiksi. Siitä on kehitetty Japanissa yli 300 lajiketta.


title: Japaninaprikoosi

text: Japaninaprikoosi leikataan yleensä alle seitsemän metriä korkeaksi. Se kukkii lopputalvesta (tammi-helmikuussa) valkoisin tai vaaleanpunaisin kukin. Soikeat, teräväkärkiset lehdet puhkeavat vasta kukkien varistua. Hedelmä kypsyy kesäkuussa.


title: Japaninaprikoosi

text: Japaninaprikoosi on kotoisin Kiinasta ja Koreasta. Sitä on viljelty ainakin 1 500 vuotta.


title: Sami Elopuro

text: Sami Elopuro (s. 22. marraskuuta 1964) on suomalainen squashinpelaaja.


title: Sami Elopuro

text: Elopuro voitti joukkuekilpailun MM-pronssia vuonna 1991. Joukkueessa pelasivat Elopuron lisäksi Ville Mäkisarka, Pentti Pekkanen ja Marko Pulli. Euroopan-mestaruuskilpailuista Elopurolla on joukkuehopeaa vuosilta 1991, 1992 ja 1995 sekä joukkuepronssia vuosilta 1986–1990 ja 1996. Hän pelasi 91 maaottelua vuosina 1984–1996 ja voitti kahdeksan Suomen-mestaruutta vuosina 1987–1993 ja 1995.


title: Sami Elopuro

text: Squashin maailmanlistalla Elopuro oli parhaimmillaan kuudes vuosina 1992–1993, ja hän onkin korkeimmalle yksilömailapelien maailmanrankingissa yltänyt suomalaispelaaja.


title: Algonkin (täsmennyssivu)

text: Algonkin tai Algonquin voi tarkoittaa seuraavia asioita:


title: HMS Dauntless (D45)

text: HMS Dauntless (viirinumero D45) oli Britannian kuninkaallisen laivaston "Danae"-luokan kevyt risteilijä, joka palveli toisessa maailmansodassa ilmatorjuntaristeilijänä. Alus otettiin palveluskäyttöön 22. marraskuuta 1918.


title: HMS Dauntless (D45)

text: "HMS Dauntless" liitettiin palvelukseen otettaessa Itämerelle purjehtivaan bolševikkien vastaiseen laivasto-osastoon. Itämereltä palattuaan alus siirrettiin Amerikan ja Länsi-Intian asemalle, josta alus palasi Atlantin laivaston 1. Kevyt risteilijäviirikköön 1919 palvellen siinä aina vuoteen 1924 saakka.


title: HMS Dauntless (D45)

text: Alus liitettiin 1923 osaksi erikoisosastoa, joka suoritti maailmanympäripurjehduksen (), jonka tarkoituksena oli esitellä Britannian Kuninkaallisen laivaston mahtia maailman merillä. Purjehduksen jälkeen alus liitettiin osaksi Välimeren laivaston 1. Risteilijäviirikköä.


title: HMS Dauntless (D45)

text: "HMS Dauntlessin" palatessa huollosta 15. toukokuuta 1928 se liitettiin Pohjois-Amerikan ja Länsi-Intian osaston 8. Risteilijäviirikköön. Kuitenkin hieman ennen perille saapumista alus ajoi matalikolle 2. heinäkuuta Thrum Capissa Halifaxin edustalla. Alus vaurioitui pahoin yhden kone- ja kattilahuoneen romuttuessa. Alusta ei saatu irrotettua matalikolta ennen kuin kaikki tykit, torpedoputket, savupiiput sekä runsaasti muuta materiaalia oli poistettu 12. heinäkuuta. "HMS Despatch" hinasi lopulta aluksen irti hinaajien avustamana. "HMS Dauntlessin" korjaaminen kesti aina vuoteen 1929, minkä jälkeen alus siirrettiin reserviin.


title: HMS Dauntless (D45)

text: "HMS Dauntless" palasi palvelukseen 1930 ja sijoitettiin Amerikan ja Länsi-Intian asemalle ja 1931-1932 alus oli Etelä-Amerikan osastossa. Alus siirrettiin 1934 3. Risteilijäviirikköön Välimerelle, missä se vapautti "HMS Curlewin". Alus palasi Englantiin 1935 ja sijoitettiin reserviin.


title: HMS Dauntless (D45)

text: "HMS Dauntless" palasi palvelukseen 1939 ja liitettiin 9. Risteilijäviirikköön eteläiselle Atlantille. Alus siirrettiin joulukuussa Kiinan asemalle.


title: HMS Dauntless (D45)

text: "HMS Dauntless" oli muodostamassa Brittiläistä Malesian osastoa maaliskuussa 1941 ja kolaroi risteilijä "HMS Emeraldin" kanssa Malakan niemimaan edustalla 15. kesäkuuta. Alus vaurioitui törmäyksessä niin, että se piti siirtää telakalle Singaporeen elokuun puoleenväliin saakka. Alus siirrettiin vuoden 1942 alussa Portsmouthiin telakalle huollettavaksi ja modernisoitavaksi. Telakalla alukselle asennettiin kahdeksan yksiputkista 20 millimetrin ilmatorjuntatykkiä sekä tutkat 291 ja 273.


title: HMS Dauntless (D45)

text: "HMS Dauntless" palasi palvelukseen ja sijoitettiin Itäiseen laivastoon, jossa alus palveli lähinnä koulutustehtävissä loppusodan ajan. Alukselle asennettiin kaksi neliputkista kaksinaulaista huhtikuussa 1943. Vuoden 1945 alussa "HMS Dauntless" siirrettiin reserviin.


title: HMS Dauntless (D45)

text: "HMS Dauntless" siirrettiin BISCOlle romutettavaksi 13. helmikuuta 1946 ja se saapui T W Wardille Inverkeithingiin huhtikuussa 1946.


title: Ottawa (täsmennyssivu)

text: Ottawa voi tarkoittaa seuraavia asioita:


title: Emerald-luokka (risteilijä)

text: Emerald-luokka tai E-luokka oli Britannian Kuninkaallisen laivaston risteilijäluokka, joka suunniteltiin ensimmäisen maailmansodan kokemusten perusteella. Alus luokka tilattiin Hawkins-luokan risteilijöiden tilaamisen jälkeen maaliskuussa 1918 ja siihen kuului kolme alusta.


title: Emerald-luokka (risteilijä)

text: Alusten suunnittelun lähtökohtana oli nopeus muiden kriteerien kustannuksella ja sen tuli kyetä toimimaan uusia nopeita saksalaisia risteilijöitä, joiden uskottiin 1917 olevan tekeillä Saksassa, vaikka näin ei todellisuudessa ollutkaan.


title: Emerald-luokka (risteilijä)

text: Emerald-luokan alukset pohjautuivat edeltäneisiin Danae-luokan risteilijöihin, mutta niissä oli suuri pituus/leveys suhde ja ainoastaan yksi tykki lisää, jolloin aluksista tuli suurempia ja kalliimpia. Alusten nopeus saatiin 33 solmuun lisäämällä hevosvoimien lukumäärä kaksinkertaiseksi, rungon pituutta kasvatettiin 100 jalkaa ja 50% uppouman lisäyksellä.


title: Emerald-luokka (risteilijä)

text:
Alusten voimanlähteeksi asennettiin kaksi Shakespeare-luokan hävittäjien konetta, joista kumpikin tuotti 40000 hevosvoimaa. Ratkaisu edellytti nelivaiheisen järjestelmän luomista. Kahdeksan kattilaa asennettiin pareittain neljään kattilahuoneeseen.
Aluksiin asennettiin neljä potkuria.


title: Emerald-luokka (risteilijä)

text: Aluksiin asennettiin seitsemän 6 tuuman BL Mk XII yksiputkisina CP XIV asennuksina. Tornit asennettiin kaksi eteen ja kaksi taake keskilinjalle siten, että tykeillä No2 ja No6 oli mahdollista ampua ylitse. Yksi tykki asennettiin keskilinjalle takimmaisen savupiipun taakse, joten tykillä oli hyvin rajallinen ampuma-ala. Kaksi tykkiä asennettiin ylemmälle kannelle keskimmäisen savupiipun taakse kummallekin laidalle.


title: Emerald-luokka (risteilijä)

text: Apuaseina aluksiin asennettiin kaksi 4 tuuman Mk V ilmatorjuntatykkiä ja kaksi kaksinaulaista yksiputkista tykkiä. Aluksiin asennettiin myös 12 21 tuuman torpedoputkea kolmena neliputkisena asennuksena pääkannelle.


title: Emerald-luokka (risteilijä)

text: Ammusvarastot sijoitettiin kattilahuoneiden 2+3 ja etummaisen konehuoneen sekä kattilahuone 4 ja takimmaisen konehuoneen väliin.


title: Emerald-luokka (risteilijä)

text: Alukset "HMS Emerald", "HMS Enterprise" ja "HMS Euphrates" tilattiin maaliskuussa 1918, mutta Fairfieldiltä tilatun "HMS Euphratesin" tilaus peruutettiin 26. marraskuuta 1918, koska ei ollut mahdollista rakentaa alusta materiaali sekä työvoimaongelmien vuoksi. Jäljelle jääneet alukset valmistuivat 1926.


title: Karolinginen minuskeli

text: Karolinginen minuskeli tarkoittaa noin 800 Ranskassa luotua kirjoitustyyliä, joka korvasi siihen asti käytetyn unsiaalin. Yleiskäsite minuskeli on vastakohta pelkkiä suuraakkosia käyttävälle kapiteelikirjoittamiselle, eli majuskelille. Tässä merkityksessä minuskeli tarkoittaa samaa kuin "gemena" eli pieni kirjain tai pienaakkonen.


title: Karolinginen minuskeli

text: Vaikka roomalaisten kapiteelikirjaimet olivat muodoiltaan kauniit ja geometrialtaan harmoniset, ne olivat liian hitaita jokapäiväiseen kirjoittamiseen. Kirjoitustaidon yleistyessä syntyikin useita käsin kirjoittamisen tyylejä eri maissa. Karolinginen minuskeli kehitettiin Tours’in Saint Martinin luostarissa, jossa toimi huomattava kirjan tekemisen, kopioinnin ja kuvittamisen keskus. Tyylin pohjana olivat puoliunsiaali ja kursiivikirjoitus. Karolingisen minuskelin kirjaimet kallistuvat hieman eteenpäin ja ne muodostuvat etupäässä kahdesta erillisestä vedosta. Se oli keveää ja nopeaa kirjoittaa.


title: Karolinginen minuskeli

text: Karolingista minuskelia pidetään pohjana kaikille Länsi-Euroopassa käsin kirjoittamiseen käytettyjen pienaakkosten muodoille. Tyyliä kehitettiin aikana, jolloin Kaarle Suuri hallitsi ensimmäistä eurooppalaista suurvaltiota. Karolingista minuskelia pidetään helppolukuisempana kuin edeltäjäänsä, merovingien kehittämää unsiaalia. Lukemista sujuvoitti sekin, että minuskelia käyttävät kirjurit ottivat tavaksi merkitä sanavälit. Usein esitetäänkin, että yhtenäinen tapa kirjoittaa olisi kehitetty Kaarle Suuren hallinnon tarpeisiin. Tämän kauden virkamiehet eivät sitä kuitenkaan omaksuneet, vaan esimerkiksi diplomaattiset tekstit kirjoitettiin 1100-luvulle asti unsiaalilla.


title: Karolinginen minuskeli

text: Aluksi karolingisen minuskelin kirjaimet olivat pyöreämuotoisia, mutta 1100-luvulta alkaen tyyli muuttui goottilaiseen tyyliin kulmikkaaksi. Myöhemmässä muodossaan karolingisessa minuskelissa käytettiin kookkaiden ja koristeellisten alkukirjainten lisäksi pien- ja suuraakkosia rinnakkain. 1390-luvulla italialaiset humanistit ottivat uudelleen käyttöön sovelletun karolingisen minuskelin. Siitä muokkautui kirjoitus, jota nykyisin käytämme.


title: Anne Applebaum

text: Anne Applebaum (s. 25. heinäkuuta 1964 Washington, DC, Yhdysvallat) on amerikanjuutalaista syntyperää oleva toimittaja ja kirjailija. Hän on opiskellut Yalen yliopistossa, London School of Economicsissa ja St Antony's Collegessa Oxfordissa. Applebaum sai teoksestaan "GuLag: A History" (2003) vuonna 2004 Pulitzer-palkinnon.


title: Anne Applebaum

text: Applebaum muutti perheineen Puolaan ja kirjoittaa Washington Postiin. Hän on naimisissa Puolan entisen puolustusministerin, sittemmin ulkoministerin Radosław Sikorskin kanssa, ja heillä on kaksi poikaa. Applebaum puhuu englannin lisäksi ranskaa, puolaa ja venäjää. Applebaum toimii professorina London School of Economicsissa ja kirjoittaa kolumnia "The Washington Post" -lehteen.


title: Yövartio

text: Yövartio voi tarkoittaa ainakin seuraavia:


title: Gabriel Jussilainen

text: Gabriel Iisakinpoika Korpi-Jussilainen eli Kaapo Jussilainen (5. tammikuuta 1828 – 25. syyskuuta 1884) oli Janakkalassa asunut kansanrunoilija, suomalaisuusaatteen harrastaja ja maanviljelijä.


title: Gabriel Jussilainen

text: Korven kylän Alastalossa syntynyt Jussilainen tuli 1847 janakkalalaiseen Jussilan taloon kotivävyksi ja hän oli talon toisen puoliskon isäntänä kuolemaansa saakka. Jussilainen toimi Janakkalan kansakoulujen johtokunnan puheenjohtajana, pitäjän viljamakasiinin hoitajana ja Janakkalan säästöpankin esimiehenä. Hän oli myös hämeenlinnalaisen Hämäläinen-sanomalehden Janakkalan-kirjeenvaihtajana. Jussilainen oli mukana J. V. Snellmanin luona vierailleessa Janakkalan kunnan kunnialähetystössä.


title: Gabriel Jussilainen

text: Viron kansallisrunoilija Lydia Koidula (1843–1886) kävi vierailulla Jussilaisen talossa.


title: Rømer-asteikko

text: Rømer-asteikko (yksikön tunnus °Rø) on tanskalaisen tähtitieteilijän Ole Rømerin vuonna 1701 esittelemä lämpötila-asteikko. Tässä asteikossa lämpötilaa mitattiin alkoholitäytteisellä lämpömittarilla, jonka referenssipisteet otettiin veden jäätymis- ja kiehumispisteistä. Silloin 0 °Rø oli noin −20 °C, veden jäätymispiste 7,5 °Rø ja veden kiehumispistettä 100 °C merkittiin 60 °Rø. Rømer-asteikko oli laadittu vain etanolille, joten se ei ole lineaarinen suhteessa termodynaamiseen lämpötilaan. Rømer-asteikkoa ei käytetä enää missään maassa.


title: Rømer-asteikko

text: Rømerin jälkeen jääneistä papereista on voitu lukea, että jo 12.12.1692 tehdyissä lämpölaajenemista koskevissa kokeissa on kirjattu muistiin lämpötiloja. Hänellä oli tuolloin käytössään lämpömittari, jonka hän ilmeisesti toi ulkomaanmatkoiltaan mukanaan ja jonka lämpötila-asteikko on tuntematon. Se selviää kuitenkin, että hänen 1° vastaa nykyistä 1,9 °C, mutta nollapisteen sijaintia ei ole pystytty selvittämään.


title: Rømer-asteikko

text: Vuonna 1702 hän valmisti lämpömittareita 18 tuuman lasiputkista, jotka olivat riittävän tasapaksuja ja jonka alapäähän hän liitti nestetäytteisen laajennusosan. Nesteeksi hän oli valinnut noin 39 tilavuus-% alkoholia (""spiritus vini"" eli etanolia), jonkä hän oli värjännyt sahramilla. Täytettyään mittarin laajennusosan ja osan putkea, sinetöi hän mittarin. Asteikon luomiseksi hän upotti mittarin jääveteen ja merkitsi siihen merkin. Saman hän teki kiehuvassa vedessä. Kahden merkin välin hän jakoi 7 yhtä pitkään osaan ja lisäsi yhden samanpituisen osan jäätymispisteen alle. Tämän viimeisen merkin hän merkitsi 0 °Rø. Kiehumispisteen hän merkitsi 60 °Rø. Veden jäätymispisteeksi tuli näin 7,5 °Rø. Tämänkin mittarin asteikkoväli on 1,9 °C = 1 °Rø.


title: Rømer-asteikko

text: Vuonna 1708 Gabriel Fahrenheit vieraili hänen kotonaan tarkoituksenaan tutustua Rømerin lämpömittareihin. Fahrenheitille hän esitteli ""lyhyttä mittaria"". Sen alamerkki haettiin jäätymispisteessä (noin 7,5 °Rø) ja ylämerkki ihmisen ruumiinlämmöstä (22,5 °Rø, ehkä suusta). Merkkien väli oli jaettu kahteen osaan, josta yksi osa merkittiin veden jäätymispisteen alapuolelle (0 °Rø). Tämä mittari oli ilmeisesti tarkoitettu ihmisen ruumiinlämmön mittaamiseen, sillä sitä ei voinut käyttää korkeiden lämpötilojen mittaamiseen. Vaikuttaa siltä, että tämän mittarin asteikko vaikutti suuresti Fahrenheit-asteikon muodostumiseen.


title: Simeon Hirvonen

text: Simeon (Simo) Hirvonen (6. helmikuuta 1848 Hausjärvi – 9. joulukuuta 1915) oli suomalainen runoilija ja suomentaja.


title: Simeon Hirvonen

text: Hirvonen toimi muun muassa opettajana Hämeenlinnan vankilassa 1876–1882.


title: Kansi (merenkulku)

text: Kansi on aluksen vaakasuora lattiana toimiva rakenneosa, joka jakaa aluksen päällekkäisiksi tiloiksi. Tavallisesti kansi ulottuu yhtäjaksoisesti aluksen keulasta perään, mutta siinä voi olla korokkeita, kuten keulakoroke eli pakka, peräkoroke ja puolikansi, sekä syvennyksiä eli kaivoja. Suurissa matkustajalaivoissa on usein kymmenenkin kantta eri korkeuksilla.


title: Kansi (merenkulku)

text: Alkuaan kansi oli aluksen ylälaitoja yhdistävä säänkestävä kate, joka vahvisti aluksen runkoa, toimi vedeneristeenä ja mahdollisti lastin kuljettamisen kannen päällä. Kansi koostuu kaariin kiinnitetyistä kansipalkeista ja palkkien päälle hitsatuista tai niitatuista kansilevyistä. Kannen pinnan voi muodostaa myös kansipalkkien päälle pultatut puiset kansilankut. Kansilevyt voidaan pinnoittaa peitteellä, joka eristää lämpöä tai vaimentaa ääntä.


title: Kansi (merenkulku)

text: Kannet ovat harvoin suoria tasoja. Ne tehdään lujuuden lisäämiseksi ja veden poistamiseksi kaareviksi. Kannen poikittaissuuntaista kaarevuutta nimitetään kansimutkaksi ja pitkittäissuuntaista kansiketkaksi. Usein ainakin aluksen ylin kansi on keulaan ja perään päin kohoava.


title: Kansi (merenkulku)

text: Eri kannet nimetään sijainnin tai käyttötarkoituksen perusteella.


title: Jaroslav Kudrna

text: Jaroslav Kudrna (s. 5. joulukuuta 1975 Hradec Králové, Tšekkoslovakia) on tšekkiläinen jääkiekkoilija. Kudrna pelaa tällä hetkellä Tšekin Extraligan HC Bílí Tygři Liberecissä. Hän on ollut voittamassa Magnitogorskissa niin Venäjän mestaruutta 2007, kuin Euroopan seurajoukkueiden mestaruutta 2008. Kudrna on San Jose Sharksin 142. varaus vuodelta 1995.


title: Niilo Kivinen

text: Niilo Kivinen, entinen nimi Nikolai Kivimäki (30. syyskuuta 1862 Lehtimäki – 18. lokakuuta 1895 Vaasa) oli suomalainen Lehtimäeltä kotoisin ollut toimittaja ja kirjailija. Hän käytti nimimerkkiä "Niku".


title: Niilo Kivinen

text: Kivinen sai nuorena opastusta luvuissaan seurakuntansa papilta. Hän muutti sitten Lehtimäeltä Vaasaan ja toimi aluksi kirjapainossa latojana. Hän oli sitten toimittajana ensin Vaasan Lehdessä ja sitten Pohjalainen-lehdessä. Kivinen kuoli 33-vuotiaana keuhkotautiin.


title: Niilo Kivinen

text: Kivinen oli työskennellyt nuorena metsätöissä ja tukinuitossa ja hän kuvasi tätä aihepiiriä pienoisromaanissaan "Tuppelan Kalle ja Koturi-Heikki". Muita Kivisen kansanelämää kuvaavia teoksia olivat pienoisromaani "Vanhoillinen" ja kertomus "Aholan asukkaat". Hän julkaisi myös pienempiä kaunokirjallisia kertomuksia sanomalehdissä.


title: Peruskuivatus

text: Peruskuivatus on termi, jolla tarkoitetaan valtaojien ja purojen kaivua peltojen kuivatuksen parantamiseksi. Peruskuivatuksella tarkoitetaan myös pengertämistä ja perkaamista. Peruskuivatuksen avulla luodaan edellytykset salaojitukselle.


title: Peruskuivatus

text: Lähes tulkoon kaikki Suomen maatalousalueiden purot on perattu. Nykypäivänä perkaukset liittyvät aikaisemmin perattujen uomien kunnostamiseen. Suomen ilmaston vuoksi Suomessa edellytetään tehokkaampaa peruskuivatusta kuin muissa maissa.


title: Peruskuivatus

text: Perinteisen maatalousuomien perkauksen seurauksena virtavesille ominainen eliöstö heikentyy. Peratussa uomassa puuttuu leveys- ja syvyysvaihtelut. Uomien monimuotoisuutta köyhdyttävät pensas- ja puukasvillisuuden raivaaminen. Ekosysteemi häiriintyy uoman perkauksen yhteydessä, sillä se on iso konkreettinen ympäristömuutos. Veden liettyminen, laadun heikkeneminen ja sameneminen ovat vesieliöitä haittaavia vaikutuksia. Luonnonuomiin kuuluneet tulva-alueet ja kosteikot usein katoavat peruskuivatustoiminnan seurauksena.


title: Anna-Reeta Korhonen

text: Anna Margaretha Lyytinen eli Anna-Reeta Korhonen (5. helmikuuta 1809 Rautalampi – 1. lokakuuta 1893 Vesanto) oli suomalainen kansanrunoilija.


title: Anna-Reeta Korhonen

text: Korhosen vanhemmat olivat kansanrunoilija Paavo Korhonen eli Vihta-Paavo ja Liisa Huttunen. Hän oli naimisissa Sakari Lyytisen kanssa.


title: Konakovon piiri

text: Konakovon piiri () on paikallinen itsehallintoalue Tverin alueen kaakkoisosassa Venäjällä. Vuonna 1929 perustetun piirin pinta-ala on 2 075 neliökilometriä. Asukkaita on 85 400 henkeä (vuonna 2009).


title: Konakovon piiri

text: Piirin hallinnollinen keskus on Konakovon kaupunki. Lisäksi siihen kuuluvat Izoplitin, Kozlovon, Novozavidovskin, Radtšenkon ja Redkinon taajamat sekä 11 maalaiskuntaa:


title: Konakovon piiri

text: Piirin kautta kulkee M 10 -valtatie sekä Moskovan ja Pietarin välinen päärata, josta haarautuu Konakovoon johtava sivurata. Volga muodostaa Ivankovon tekojärven, jonka alle on jäänyt historiallinen Kortševan kaupunki. Seudulla on sähköntuotantoa, koneenrakennus- ja posliiniteollisuutta. Maatalous on keskittynyt maidon ja lihan tuotantoon. Zavidovon luonnonsuojelualue käsittää 16 % pinta-alasta.


title: Rajakylän kirjasto

text: Rajakylän kirjasto on Oulun Rajakylässä sijaitseva sivukirjasto, joka sijaitsee Pateniemen lukion vieressä. Kirjasto palvelee päivittäin noin 500 asiakasta, joista huomattava osa on lukion ja alueen peruskoulujen oppilaita. Kirjastossa on lainausautomaatti, joka palvelee kolmella kielellä. Kirjastorakennus on tiilestä.


title: Pienvesien kunnostus

text: Pienvesiin kuuluvat sekä purot, norot, lähteet, lammet että kluuvijärvet ja fladat.


title: Pienvesien kunnostus

text: Pienvedet kuuluvat suomalaiseen luontoon ja ovat tärkeä osa luonnon monimuotoisuutta. Pienvedet tarjoavat elinympäristöjä monille eliöille, muun muassa kaloille, linnuille ja hyönteisille. Nisäkkäistä esimerkiksi saukko on riippuvainen pienvesiympäristöstä. Täysin luonnontilaisia pienvesiä on tänä päivänä hyvin vähän jäljellä ja suurin osa luonnontilaisista pienvesistä on säilynyt kansallispuistoissa ja suojelualueilla. Suomen uhanalaisista lajeista noin 6 % ovat riippuvaisia pienvesistöistä, joten pienvesien suojelu ja ennallistaminen on tärkeää. Pienvedet ovat herkkiä veden laadun ja ympäristön muutoksille niiden vähäisen vesimäärän takia.


title: Pienvesien kunnostus

text: Pienvesien kunnostamisia on tehty enimmäkseen luonnonsuojelualueilla, mutta ennallistaminen on tärkeää myös suojelualueiden ulkopuolella. Ennallistamisessa täytyy ottaa huomioon pienveden lähiympäristö ja valuma-alue, sillä alueiden tila vaikuttaa olennaisesti myös pienveden kuntoon. Suojavyöhyke on pienveden lähiympäristö, joka suojaa kiintoaineiden ja ravinteiden huuhtoutumista vesistöön. On tärkeää, että ennallistamistoimenpiteiden yhteydessä pyritään säilyttämään pienveden lähiympäristö mahdollisimman luonnontilaisena. Pienvesien ennallistaminen on tehtävä alueen luontoarvoja vaarantamatta. Pienvesien ennallistamista ja kunnostamista varten on haettava vesiomistajan lupa sekä alueellisen ympäristökeskuksen ja kalatalousviranomaisen lausunnot.


title: Pienvesien kunnostus

text: Lähteen kunnostamisessa pyritään nostamaan pohjaveden pinta samalle tasolle, jolla se on ollut aikaisemmin. Veden pinnan nostamisen seurauksena elinympäristöjä eliöille ja kasvillisuudelle palautuu ja lähdealue suurenee. Kunnostaminen on hyvä tehdä yhdessä asiantuntijan kanssa, sillä lähdekasvillisuus ja –eliöstö ovat hyvin herkkiä vahingoittumaan kunnostuksen yhteydessä. Lähteen ennallistamista voidaan tehdä muun muassa nostamalla laskupuron tai –noron pohjaa, täyttämällä lähteen lähistöllä olevia metsäojia, poistamalla vedenottorakenteita ja ohjaamalla vesi alkuperäiseen lasku-uomaan.


title: Pienvesien kunnostus

text: Purojen kunnostus-artikkeli löytyy täältä.


title: Pienvesien kunnostus

text: Lammen kunto kohenee kunnostamalla lammesta alkavia ja lampeen laskevia noroja ja puroja. Yksi tärkeimpiä lammen kunnostustoimenpiteitä on veden pinnan nosto. Myös ojien tukkiminen on yksi kunnostustoimenpiteistä.


title: Kortševa

text: Kortševa () on Volgan rannalla nykyisen Tverin alueen Konakovon piirissä sijainnut kaupunki, joka jäi vuonna 1937 valmistuneen Ivankovon tekojärven alle.


title: Kortševa

text: Kortševan kylä mainitaan ensimmäisen kerran 1540-luvulla. Vuonna 1781 siitä tuli kaupunki ja Tverin lääniin kuuluneen kihlakunnan keskus. 1800-luvulla ja 1900-luvun alussa se oli kahden–kolmen tuhannen asukkaan pikkukaupunki.


title: Kortševa

text: Vuonna 1932 ryhdyttiin rakentamaan Ivankovon tekojärveä, josta saa alkunsa Volgan ja Moskvajoen yhdistävä Moskovan kanava. Kortševan kaupungin laskettiin jäävän tekojärven alle. Vuonna 1936 kaupungin rakennukset siirrettiin pois tai hävitettiin. Asukkaat muuttivat etupäässä Konakovon taajamaan.


title: Kortševa

text: Vastoin alkuperäisiä laskelmia kolmasosa kaupungin alueesta jäi vedenpinnan yläpuolelle. Nykyään ainoa säilynyt rakennus on entinen Roždestvenskin kauppiastalo, jota käytetään kalastajien yöpymispaikkana.


title: Kortševa

text: Kaupungin historiasta kertoo Konakovon museon näyttely.


title: Øystein Kristiansen

text: Øystein Kristiansen (s. 29. huhtikuuta 1975) on norjalainen suunnistaja ja maailmanmestari. Hän edustaa nykyisin MS Parmaa. Aikaisemmin hän on edustanut muun muassa Halden SK:ta ja Nydalens SK:ta


title: Øystein Kristiansen

text: Kristiansen voitti MM-viestikultaa Västråsissä 2004 ja Aichissa 2005. MM-pronssia hän on voittanut 2003 keskimatkalta. Avoimissa Pohjoismaiden mestaruuskisoissa 2005 hän voitti viestikultaa.


title: Øystein Kristiansen

text: Kristiansen on voittanut Jukolan viestin kahdesti 2000 ja 2003 Halden SK:n joukkueessa. Tiomilan hän on voittanut neljä kertaa.


title: Max Payne 3

text: Max Payne 3 on Rockstar Vancouverin kehittämä ja Rockstar Gamesin julkaisema kolmannen persoonan ammuntapeli. Peli julkaistiin Microsoft Windowsille, PlayStation 3:lle ja Xbox 360:lle. Rockstar Gamesin piti julkaista peli loppuvuodesta 2010, mutta sen julkaisu siirtyi toukokuuhun 2012. Nimensä mukaisesti peli on "Max Payne" -pelisarjan kolmas osa.


title: Max Payne 3

text: tapahtumista on kulunut yhdeksän vuotta. Max Payne on siirtynyt eläkkeelle New Yorkin poliisista ja on hukuttamassa suruaan alkoholiin ja kipulääkkeisiin varjoisassa asunnossaan Hobokenissa, New Jerseyssä. Kun Max joutuu baarissa vastakkain paikallisen mafiapomon Anthony DeMarcon pojan kanssa, hänen vanha poliisituttunsa Raul Passos puuttuu peliin. Passos haluaa hänet mukaansa yksityisen henkivartijan työhön Etelä-Amerikkaan. Max kieltäytyy, mutta kun DeMarcon mafia saapuu kostamaan poikansa kuolemaa, hän lähtee Passosin mukaan. Lähtiessään he poikkeavat hautausmaalla Maxin kuolleen vaimon ja tyttären haudalla, päätyen kuitenkin DeMarcon kynsiin. Max ja Passos kuitenkin pakenevat ja saavat yhteyden Passosin Queensin kontakteihin.


title: Max Payne 3

text: Max ja Passos työskentelevät São Paulossa Brasiliassa rikkaalle Brancon perheelle, jossa on kolme veljestä: kiinteistömoguli Rodrigo, poliitikko Victor ja juhlimista rakastava Marcelo. Juhlien aikana katujengi Comando Sombra yrittää kidnapata Rodrigon ja hänen vaimonsa Fabianan, mutta Max pelastaa heidät. Jengi hyökkää myös pian yökerhoon Maxin pelastaessa Fabianan sisaren Giovannan ja Marcelon, Fabianan jäädessä vangiksi. Max ja Passos tuovat lunnaat jalkapallostadionille, mutta puolisotilaallinen ryhmä Crachá Preto varastaa rahat. Max ja Passos hyökkäävät Sombran tukikohtaan pelastaakseen Fabianan, mutta jengin johtaja Serrano pakenee hänen kanssaan. Myöhemmin Max, Passos, Rodrigo, Victor ja Armando Becker, paikallisen poliisin erikoisjoukkojen (UFE) komentaja, keskustelevat tilanteesta. Kun Max ja Rodrigo jäävät kahden kesken, Crachá Preto hyökkää Brancon toimistotaloon. Rodrigo salamurhataan ja rakennus tuhoutuu. Kuoleva sotilas paljastaa Fabianaa pidettävän vankina Nova Esperanza -kukkulalla.


title: Max Payne 3

text: Favelassa Max tapaa Wilson Da Silva -nimisen poliisin, joka paljastaa Rodrigon palkanneen Crachá Preton puhdistamaan kyliä hänen hankkeisiinsa. Da Silva epäilee Victorilla ja UFE:lla olevan näppinsä pelissä jutussa. Max löytää Fabianan lisäksi vangittuina myös Giovannan ja Marcelon, jotka olivat yrittäneet maksaa lunnaat. Serrano teloittaa Fabianan ja ottaa loput kaksi mukaansa UFE:n saapuessa ratsaamaan faveloita. Max näkee Crachá Preton ja UFE:n käyvän kauppaa kyläläisillä. Hän löytää Giovannan ja Marcelon seuraamalla Crachá Preton alipomoa Milo Regoa. Marcelo poltetaan elävältä, mutta Max tappaa Regon ja pelastaa Giovannan, joka odottaa Passosin lasta. Passos saapuu katolle helikopterilla, mutta lähtee vain Giovanna mukanaan. Max saa kyydin Da Silvalta, joka kertoo Passosin olleen Victorin palveluksessa ennen kuin hän palkkasi Maxin. Da Silva muistuttaa Panaman tapauksesta, jolloin Passos ja Marcelo olivat jättää Maxin jahdille Panaman sotilaiden tapettavaksi ja ajaen pois tuntemattoman lastin kanssa. Da Silva epäilee Victorin palkanneen Passosin hakemaan Maxin alun perin ”syntipukiksi” Brancojen laittomille toiminnoille. Victor olisi saanut veljensä vaurautta ja sympatiaa vaaleihin. Da Silva osoittaa Maxille pilaantuneen Imperial Palace -hotellin, jonne hän oli nähnyt Crachá Preton ja UFE:n vieneen vankeja. Max huomaa rakennuksen olevan perusta rikollisringille, joka kauppaa korruptoituneen UFE:n toimittamien vankien elimiä. Max löytää vangitun ja huonokuntoisen Serranon, joka vapauduttuaan tappaa kirurgin kostoksi. Asennettuaan räjähteet perustuksiin Max haastaa Álvaro Nevesin, Crachá Preton johtajan. Neves pääsee niskan päälle, kunnes Passos saapuu ja tappaa hänet. Passos kertoo Maxille Marcelon ja Victorin painostaneen häntä juoneen saada Rodrigolta rahaa. Max antaa hänelle anteeksi ja Passos lähtee Brasiliasta Giovanna mukanaan, kehottaen Maxiakin jatkamaan eteenpäin.


title: Max Payne 3

text: Da Silva ja Max kehittävät suunnitelman, jonka mukaan Max pääsee antautumalla sisään UFE:n poliisiasemalle. Etsiessään raskauttavia todisteita Max löytää CD:n, joka paljastaa Armando Beckerin oikean käden miehen murhanneen Rodrigon. Max kohtaa raivostuneena Beckerin, mutta Victor yllättää hänet. Aseella uhaten Victor paljastaa tarvinneensa rahaa kampanjaansa varten ja ryöstäneen Crachá Preton avulla lunnasrahat elinkaupalle, jonka tuotot auttoivat hänen kampanjaansa. Victor ja Becker pakenevat Max ja Da Silva kannoillaan lentoasemalle, josta heidän on tarkoitus lentää pakoon. Monen taistelun päätteeksi Max saapuu lentokonehalliin, missä Becker ja Victor valmistautuvat lähtöön. Becker yrittää tappaa Maxin kranaatinheittimellä, mutta Max räjäyttää kranaatin repien Beckerin käden irti. Kranaatinheittimellä Max pysäyttää Victorin lentokoneen kiitotielle. Da Silva pyytää Maxia säästämään Victorin hengen, jotta tämä voi vastata rikoksistaan.


title: Max Payne 3

text: Viikkoa myöhemmin Bahian rannalla Max katselee uutisia televisiosta; UFE on lopettanut toistaiseksi toimintansa johtuen yhteyksistä elinryöstöihin ja Victor on löydetty hirttäytyneenä sellistään epäselvissä olosuhteissa. Max lähtee baarista ja kävelee rannalle kohti auringonlaskua.


title: Solnetšnyi

text: Solnetšnyi () on kaupunkimainen taajama ja suljettu alue Tverin alueen luoteisosassa Venäjällä. Se sijaitsee Seligerjärven Gorodomlja-saarella lähellä Ostaškovin kaupunkia. Vuonna 2010 taajamassa asui 2 242 henkeä.


title: Solnetšnyi

text: Toisen maailmansodan jälkeen saarelle perustettiin tutkimuslaitos, jossa työskenteli saksalaisia ohjusasiantuntijoita. Nykyään siellä toimii Zvezda-niminen tuotantolaitos, joka valmistaa avaruusraketeissa käytettäviä gyroskooppeja. Nykyisen nimensä ja suljetun alueen statuksen taajama sai vuonna 1995.


title: Solnetšnyi

text: Saarelle on Ostaškovista kesäisin laivayhteys ja talvella jäätie.


title: Juhani Henriksson

text: Juhani Mikael Henriksson (s. 28. huhtikuuta 1974 Kuopio) on suomalainen urheilutoimittaja ja selostaja. Henriksson aloitti ammattiuransa tuotantoyhtiö Programilla vuonna 2001. Vuonna 2003 hän siirtyi Neloselle.


title: Juhani Henriksson

text: Henriksson on toiminut uutisankkurina ja toimittajana Nelosen urheilu-uutisissa ja viime vuosina erikoistunut jääkiekkoon ja yleisurheiluun. Hän toimii Nelosen studioisäntänä jääkiekkolähetyksissä yhdessä asiantuntija Tuomas Grönmanin kanssa. Hän on selostanut yleisurheilua kesäkaudella yhdessä Mauri Myllymäen kanssa vuodesta 2003. Hän on tuottanut ja juontanut Arktiset Vedet TV-ohjelnaa vuodesta 2011.


title: Juhani Henriksson

text: Henriksson on toiminut Suomen Salibandyliiton viestintäpäällikkönä 1. toukokuuta 2013 alkaen.


title: Juhani Henriksson

text: Tammikuussa 2017 Henriksson palasi televisioon MTV3:n Huomenta Suomen juontajana. Hän on sittemmin myös selostanut yleisurheilun Timanttiliigaa saman konsernin C Moren kanavilla. Henriksson selosti Eurosport-kanavalla yleisurheilun MM-kisat 2017. Hän myös toimii kaudella 2017-18 kanavan maastohiihtolähetysten pääselostajana. Lisäksi Henriksson isännöi lähetyksiä Pyeongchangin talviolympialaisista TV5:llä.


title: Juhani Henriksson

text: Henriksson opiskeli Rauman OKL:ssa vuosina 1996-2001. Hän muutti perheineen toukokuussa 2018 Rovaniemelle.


title: Arthur Stille

text: Arthur Gustaf Henrik Stille (16. heinäkuuta 1863, Osby, Ruotsi – 1922), oli ruotsalainen historian professori Lundissa vuodesta 1908.


title: Arthur Stille

text: Hän oli aikanaan Ruotsin tunnetuin sotahistorioitsija, joka erityisesti tutki Skånen sotia 1600-luvulla ja 1700-luvun alussa. Stille otti huomioon maaston merkityksen sodankäyntiin ja laati tällä tavalla uusia näkökulmia historiaan. Hän oli myös luomassa Karolinska Förbundetin, ja laati aikanaan uudenaikaisen tutkimuksen Kaarle XII:sta ja hänen sotaretkistä.


title: Arthur Stille

text: Arthur Stille oli poliittiselta näkökannalta konservatiivi ja melko sosialistivastainen.


title: Luettelo Suomen virallisen albumilistan ykkösistä vuonna 1999

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 1999.